"Merezitako errekonozimendua": Diasporako danborradek omenaldia jaso zuten atzo Donostiako San Telmo Museoan\nSan Sebastian eguneko festa hasteko ordu gutxi batzuk baino ez direla falta, Diasporako danborradak inoiz baino protagonistago izan dira aurten. Izan ere, atzo, Donostiako Udalak eta DSS2016 Fundazioak danborradei egin zuten ekitaldian merezitako errekonozimendua jaso baitzuten euskal etxeetako danborradek. Necochea, Madril, Buenos Aires, Bahia Blanca, Mexiko eta Bartzelona aipatu zituzten, baina omenaldia munduan zehar donostiarren festa zabaltzen duten danborrada handi zein xume guztientzako izan zen.\nDonostia-San Sebastian. Donostiako Udalak eta DSS2016 Fundazioak harrera egin zieten atzo Donostiako danborradei, San Telmo Museoan egin zen ekitaldi berezian. Bertan protagonista izan ziren ere Diasporako danborradak, omenaldia berezia jaso baitzuten, Sarriegi maisuaren doinuak eta donostiarren festa gogoa Donostiatik milaka kilometrotara zabaldu eta ospatzeagatik.\nEmozio handiarekin parte hartu zuten ekitaldian Madrilgo eta Necocheako euskal etxeetako ordezkari Jose Maria Arana eta Xabier Zubillagak, hurrenez hurren.\n"Oso ederra izan da, nik ez nuen sekula ekitaldi hau ikusi, danborrada guztietako ordezkariekin eta hunkigarria izan da", esan dio EuskalKultura.com-i Aranak. "Madrilgoko danborrada 1974az geroztik ateratzen da, eta inoiz ez digu inork horrelako errekonozimendurik egin. Oso polita izan da", berretsi du. Arana Madrilera bidean izango da gaur, gauean ohi bezala Madrilgo Euskal Etxeak egingo duen San Sebastian eguneko afarian parte hartzeko eta danborradan jotzeko. "Aurten emozio berezia izango dugu", amaitu du.\nOmenaldian Madrilgo Euskal Etxeko eta Necocheako Euskal Etxeko danborradez gain, omenaldia jaso dute ere honako elkartetakoek: Buenos Aireseko Laurak Bat, Bahía Blancako Union Vasca-koa, Mexikoko Euskal Etxekoa eta Bartzelonako Euskal Etxekoa. Baina aipatutakoez gain,. errekonozimendua Diasporako danborrada guztietara zabaltzen da. Beraz, zorionak denoi eta ondo ospatu! Festara!\nDonostiako Danborradarekin batera abiatuko da ere Donostia San Sebastian 2016. Bihartik eta 24a arte hainbat ekitaldi eta jarduera egingo dira. Ikusi denak, hemen.


AHOZKO LITERATURAREN TRANSMISIOA | Urte sasoiak\nIzenak berak dioenez ahozko literatura ahoz adierazi, belarriz ikasi eta gozatu, eta buruz jaso eta gordetzen dena da.\nHerri literatura honek bizitzaren alderdi guztiak hartzen ditu: erlijioarekin, errituekin, historiarekin, gizarte-bizitzarekin; festaren ospakizunarekin, maitasun-sentipenen agertzearekin, eta abarrekin loturik dago. Hots, gizataldearen tradiziozko kultura isladatzen du adin bakoitzak eskatzen duen eran taxututa eta giza-multzo bakoitzaren kultur mailari atxikia eta egokitua.\nGehienetan, memoria harrigarriaren jabe ziren adineko pertsonak izaten ziren kontaerak, kantuak, asmakizunak, etab., euren seme-alabei eta bilobei sutondoan kontatzen zizkietenak. Belaunaldiz belaunaldi egiten da transmisio hori. Denboraren joanean, testua helarazten duenak alda dezake testu hori; aberastu edota mugatu zatiren bat kenduz. Alda daiteke ere kontatzailearen nortasuna, sentiberatasuna edo oroipen-indarraren arabera. Horregatik aldaera asko aurki daitezke testu berarenak. Azken batean esatariek testu horiek herriarenak direla uste dute, gehienetan ilunpean gelditzen baitira literatura honen egileak.\nBatzuetan halako literatur piezak ospakizunetan erabili ohi dira; teatroa, kopla zaharrak, erromantzeak… Beste batzuetan etxeko pedagogiaren osagai gertatzen dira, haur poesiarekin, kontaerekin, jakinduriazko esaldiekin… Eta askotan, gainera, lanorduetan entretenigarri erabili izan dira ahozko literaturaren pusketak, auzolanen ondoren, linarien behargin orduetan, sare-konpontzaileen jardunetan, artazuriketan eta abarretan. Horixe da azken finean herri-mailan sortutako literatur lanen helburua: denon artean kantatzea edo antzeztea, kantuz ematen baita gehienetan ahozko literatura, musika edo behintzat erritmoa lagun duela.\nHerri literatura honen adibide dituzue hurrengo orrialdeetan agertzen diren kantu barregarriak, baladak eta ume-kantak. Goza itzazue bada!\n(Sarrera honetako pasarteak Juan Mari Lekuonaren Ahozko Euskal Literaturatik jaso izan dira zuzen-zuzenean.)


LANGILERIA / | GAUR8 | eu - 1\nPLANTO EGIN ZUTEN EMAKUMEAK . Eskubideen aldeko borroka, atzera bueltarik gabeko pausoa\nAmagoia Mujika Telleria|2018/03/03 00:00 Eguneratua:\nParekidetasun ezaren sustraiak sakonak dira; ez da atzo goizeko desoreka. Horren kontzientzia eta horren kontrako borroka ere aspaldikoak dira. Joan den mendeko adibidea da Hernaniko Zikuñagako paper lantegikoa. Frankismo bete-betean, 30 emakumek planto egin zuten, beren lan baldintzak injustuak zirela ulertuta. Mende honetakoa da Arrigorriagako Indusal garbiketa lantegiko adibidea. Lan bera egin arren, gizonezkoek soldata handiagoa zutela-eta abiatu zuten greba bertako langileek, emakumeak gehienak. Behin jantzita, erantzi ezina da genero kontzientzia.


“Bertakoa jan, mundua buruan” tailerrak 2017-2018: JOSE MARIA UZELAI\nEAThink tailerrak ikasgelan giza garapena eta kontsumo arduratsua lantzeko erreminta bat dira. Horien bitartez, euskal ikasleen artean garapen jasangarriaren aldeko kontzientzia eta konpromisoa sustatu nahi da, haien jarrera kritikoa eta parte-hartze aktiboa sustatuz. Horretarako, elikagaiek gure mahaira heltzeko egiten duten…\neuskalfondoa.org euskalfondoa.org 19 19UTC diciembre 19UTC 2017 19 19UTC diciembre 19UTC 2017 Uncategorised Sin comentarios\nARRANTZA JASANGARRIAREN JOKOA\nHelburuak: Gizakiak itsas ingurumenean duen eraginaz jabetzea. Arrantzaren alderdi sozialak, ekonomikoak eta ingurumenari lotutakoak ikastea. Arrantza jasangarriaren garrantzia ezagutzea. Arrain-espezieen kontserbazioaren beharra eta arrantza-mugen garrantzia ulertzea. Arrantzaleen bizimodua bermatzea eta arrainen kontserbazioaren arteko harremana ulertzea. Lehia eta lankidetza uztartzeko moduak…\neuskalfondoa.org euskalfondoa.org 22 22UTC noviembre 22UTC 2017 22 22UTC noviembre 22UTC 2017 , Uncategorised Sin comentarios\nHelburuak: Jaten dugunak zer ondorio sozial eta ekologiko dituen ohartzea. Jaten dugunaren eta urruneko lekuren batean gertatzen denaren arteko lotura ikusten ikastea. Garaian garaiko jakiei buruz ikastea. Deskargak Deskargatu ikas-unitate osoa hemen: Denok sukaldera!\nHelburuak: Publizitateak erabiltzen dituen tresnak ezagutu. Merkatuan dauden zukuen kalitatea aztertu. Kontra-publizitatea zer den ezagutu. Publizitatearekiko espiritu kritikoa sustatu. Deskargak: Deskargatu ikas-unitate osoa 1. Eranskina Publizitate agresiboa 2. Eranskina Kontra-publizitatea 3. Eranskina Zuku komertzialen publizitatea Hezkuntza erreminten kitean argitaratutako ikas-unitatea…\neuskalfondoa.org euskalfondoa.org 24 24UTC septiembre 24UTC 2017 28 28UTC septiembre 28UTC 2017 , Uncategorised Sin comentarios\nHelburuak: Gatzaren jatorria eta historia ezagutu. Gatzaren ezaugarriak ezagutu. Gatzaren erabilerak ezagutu. Gatz motak ezagutu. Deskargak: Deskargatu ikas-unitatea hemen: Bizitzaren gatza\nGure elikagaien jatorria\nHelburuak: Sasoiko eta bertako produktuak kontsumitu eta ezagutu. Elikagaiak erosi baino lehen ingurumenean dituzten ondorioak zeintzuk diren ondo pentsatzen ikasi. Elikagaien jatorria ezagutu. Dagokigun sasoiko elikagaiak topatzen ditugun kontrastatu. Erosketa bat egitean erosten ditugun produktuen jatorria ezagutu eta horren ondorioen…\neuskalfondoa.org euskalfondoa.org 04 04UTC septiembre 04UTC 2017 04 04UTC septiembre 04UTC 2017 , Uncategorised Sin comentarios\nEAThink Ikasle Ekimenak 2016-2017: Kartel informatiboa udal ligurutegian\nEAThink proiektuak ikasleengan jarrera kritikoa sustatzeaz akziora pasa eta ingurukoak kontzientziatzea ere du helburu. Usurbilgo Udarregi ikastolako ikasleek kartel informatiboa ipini zuten udal liburutegian herritarrak kontzientziatzeko.\neuskalfondoa.org euskalfondoa.org 31 31UTC julio 31UTC 2017 20 20UTC julio 20UTC 2017 Uncategorised Sin comentarios\nHelburuak: Jogurtaren historia ezagutu. Hondakinak modu desberdin batean kudeatzen ikasi (Ekonomia urdina). Produkzio industriala eta naturalaren arteko desberdintasunak bereiztu. Produkzio industrialaren kostu eta kalteak ezagutu. Munduan zehar eta hainbat kulturatan jogurtek zer motatako garrantzia izan duten ezagutu. Talde lana eta…\neuskalfondoa.org euskalfondoa.org 31 31UTC julio 31UTC 2017 , Uncategorised Sin comentarios\nHelburuak: Sasoiko eta bertako produktuak kontsumitu eta ezagutu Elikagaiak erosi baino lehen ingurumenean dituzten ondorioak zeintzuk diren ondo pentsatzen ikasi. Sasoiko barazki eta frutekin poster bat osatu. Dagokigun sasoiko elikagaiak topatzen ditugun kontrastatu. Frutak eta barazkiak jateko modu ezberdin eta…\nMargolanak natur baliabideak erabiliz\nHelburuak: Garaiko produktuak ezagutu. Naturako baliabideak erabiliz tinteak eta koloreak lortu. Teknika ezberdinak erabili margo lanak egiten ikasteko. Deskargak: Deskargatu ikas-unitatea


Kukuxumusu - Universidad Pública de Navarra\nProduktuen zerrenda fabrikatzailearen arabera: Kukuxumusu\nLa Fábrica de Dibujos, empresa navarra de diseño de objetos con un punto de humor\nLa también conocida como la Fábrica de Dibujos es una empresa que crea dibujos para camisetas, ropa, complementos y diferentes objetos con un punto de humor e ironía. Colabora con diversas instituciones, como la Universidad Pública de Navarra, para la que ha diseñado esta serie de objetos.\nartikuluak: 10 20\nOrdenatu honen arabera -- prezioa: merkeenak lehenengo prezioa: garestienak lehenengo Izena: Atik Zra Izena: Ztik Ara Stockean Erreferentzia: zk. txikiena, lehenengo. Erreferentzia: zk. handiena, lehenengo.\nIrudi 10 20 Produktuak orrialdeko\niPad babesteko zorroa. Diseinua: Kukuxumusu\nSartu saskian Ikusi\nPoliesterrezko zorroa. Diseinua: Kukuxumusu\n“Crepe de chine” zetazko zapia. Diseinua: Kukuxumusu\nKamiseta mauka motza umeentzat. Diseinua: Kukuxumusu\nJantzi polarra unisex\nJaka mikropolarra, kremailera osokoa. Diseinua: Kukuxumusu\nProduktua eskuragarri dago beste aukera batzuetan\nDokumentuak eramateko karpeta. Diseinua: Kukuxumusu\nPropilenozko karpeta. Diseinua: Kukuxumusu\nGizonentzako izerditzekoa, txanoarekin eta kremailerarik gabe. Diseinua: Kukuxumusu\nEmakumeentzako izerditzekoa, txanoarekin eta kremailerarik gabe. Diseinua: Kukuxumusu\nGizonentzako izerditzekoa, txanoarekin eta kremailerarekin. Diseinua: Kukuxumusu


Klima aldaketaren aurkako neurriak proposatu dituzte Sakanako hamabost udalerrik tailer batean - LIFE NAdapta - navarra.es\nKlima aldaketaren aurkako neurriak proposatu dituzte Sakanako hamabost udalerrik tailer batean\nLIFE-IP NAdapta-CCk, Alkateen Itunaren eskutik, tokiko Klima eta Energia Iraunkorrerako Ekintza Planen lanketa bultzatzen jarraitzen du.\nLIFE-IP NAdapta-CCk, Alkateen Itunaren eskutik, Klimarako eta Energia Iraunkorrerako Ekintza Planak (KEIEP) egiteko bultzadarekin jarraituko du 2022an. Urteko lehen tailerra Sakanan ospatu zen, eta 15 udalerrik arintze-neurriak, klima-aldaketara egokitzeko neurriak eta pobrezia energetikoa landu zituzten, tokiko eraginak murrizteko.\nKlima-aldaketara egokitzeko neurri gisa, nekazaritza eta abeltzaintza jasangarriaren arloko jarduerak proposatu dira; basozaintza suteen aurreko prebentzio-neurri gisa bultzatzea, baso-kudeaketa iraunkorra edo ura bereizteko sareak sortzea eta mantentzea azpimarratu dute.\nUdaletako ordezkariek, halaber, lehentasuna eman zioten beren zonaldean arintzearen aldeko neurri zehatzei, hala nola garraio publikoaren sarea hobetzeari eta, Sakanako orografia kontuan hartuta, mugikortasun alternatiboko sareak sustatzeari, eta interesa adierazi zuten komunitate energetikoen garapenarekiko.\nTailerrean, azken lau hilabetetan Nafarroan herritarrekin egin diren eztabaida edo inkesten bidez bildutako neurriak eztabaidatu ziren.\nAltsasu, Arakil, Arbizu, Arruazu, Bakaiku, Ergoiena, Etxarri Aranatz, Irañeta, Irurtzun, Iturmendi, Lakuntza, Olazti-Olatzagutia, Uharte Arakil, Urdiain eta Ziordia udaletako ordezkariek parte hartu zuten.


Jarduera Fisikoaren eta Kirolaren Zuzendaritza - Kultura eta Hizkuntza Politika Saila - Euskadi.eus\nJarduera Fisikoaren eta Kirolaren Zuzendaritza\nTitularra: Jon Redondo Lertxundi\nAgintaldia: XII. Legealdia\nArloak / Eginkizunak\nJarduera Fisikoaren eta Kirolaren Zuzendaritzari dagokio dekretu honen 4. artikuluan ezarritako egitekoak betetzea, jarduera fisikoa eta kirola sustatzeko arloetan.\nEra berean, euskara bultzatuko du jarduera fisikoa eta kirola sustatzeko politika publikoetan, baldin eta bere eskumen-eremuan garatzen badira, saileko Euskararen Administrazio-unitatearekin lankidetzan eta koordinatuta; genero-ikuspegia txertatuko du bere eskumen-eremuan garatzen diren jarduera fisikoa eta kirolak sustatzeko politika publikoetan, eta emakumeen eta gizonen berdintasunerako neurriak ezarriko ditu, bai eta ekintza positiboak beharrezkoak diren eremuetan, Saileko Berdintasunerako Administrazio-unitatearekin lankidetzan eta koordinatuta; eta emakumeen eta gizonen tratu- eta aukera-berdintasuna bermatzeko politikak garatuko ditu kirol-modalitate guztietan eta emakumeen zein gizonen kirol-jardueren babesletzan horien parte-hartze gutxiengoa duen modalitateetan; emakumeak gehiengoa diren kirol-modalitateetarako laguntza publikoak areagotzeko behar diren ekimenak egingo ditu ere.\nBeharrizanak aztertzea eta Euskal Autonomia Erkidegoko Administrazioari dagozkion arauzko neurriak proposatzea, Euskadiko Kirolaren ekainaren 11ko 14/1998 Legean xedatutakoaren arabera.\nEra guztietako kirol elkarteen sorrera bultzatzea.\nKirol federazioei laguntzea eta lankidetzan jardutea beren egitekoak bete indarreko arauen arabera bete ditzaten, baita Estatuko, Europako, Europaz gaindiko organismo eta entitateekin elkarlanean aritzea ere kirolaren gaian guztien interesekoak diren jardueretan.\nJarduera fisiko eta kirol politika integralak garatzea, erakundearteko eta sailarteko lantaldeak koordinatuta.\nJarduera fisikoa eta kirolaren inguruko informazioa eta dokumentazioa bildu eta hedatzea, bai eta horren gainean egoki iritzitako ikerketa eta azterketa guztiak egin eta sustatzea ere.\nJarduera fisikoa eta kirolari loturiko zientzia- eta teknika-ikerketak bultzatzea.\nEuskal Autonomia Erkidegoaren eskumen-eremuan, goi-mailako kirol jarduerak sustatu eta koordinatzea.\nBertoko kirolak sustatzea eta horiei laguntza ematea.\nJarduera fisikoa eta euskal kirolaren presentzia Estatuan eta nazioarteko eremuan ziurtatzeko neurriak ezartzea.\nErkidego-mailako eskola-lehiaketak antolatzea.\nEuskal Autonomia Erkidegoan jarduera fisikoa eta kirola egiteko instalazio-sare bat planifikatzea eta sustatzea.\nEuskal Autonomia Erkidegoko Kirol Erakundeen Erregistroa zuzendu eta kudeatzea.\nIndarreko legeek esleitzen dizkioten ikuskapen-egitekoak betetzea, eta, Euskadiko Kirolaren ekainaren 11ko 14/1998 Legearen eta Kiroleko Dopinaren aurkako ekainaren 21eko 12/2012 Legearen arloan, Eusko Jaurlaritzari dagozkion zehapen-espedienteak instruitzea.\nJarduera Fisikoaren eta Kirolaren Zuzendaritzaren administrazio-zerbitzu zentralez gain, bertan administrazio-zerbitzu hauek ere egongo dira, Euskadiko Kirolaren ekainaren 11ko 14/1998 Legean eta Kiroleko Dopinaren aurkako ekainaren 21eko 12/2012 Legean xedatutakoaren arabera:\nKirolaren Euskal Eskola.\nKirol Medikuntzako Zerbitzua.\nGoi-mailako zentroa Basque Team Zentroa.\nDopinaren Aurkako Euskal Agentzia.\nJarduera Fisikoaren Zerbitzua.\nJarduera Fisikoaren eta Kirolaren Zuzendaritzak emango dizkio Kirol Justiziako Euskal Batzordeari bere egitekoak behar bezala gauzatzeko behar dituen baliabideak.\n4. artikulua.? Zuzendaritzak.\nZuzendariek honako egiteko hauek izango dituzte, oro har:\nZuzendaritzako jarduerak programatu, zuzendu, koordinatu eta kontrolatzea organo eskudunek emandako arauen arabera.\nOrgano arduradunei planak, jardun-programak eta arau-garapenak proposatzea bakoitzak eskumeneko dauzkan gaietan.\nDekretu honek esleitzen dizkien egitekoetarako behar diren administrazio-egintzak ematea.\nMendeko zerbitzu eta unitateak antolatzea, baita horien lan-sistemak ere.\nIndarreko legeen arabera txikitzat jotzen diren kontratuen gastuak baimentzea, bakoitzak bere jardun-arloan, eta, oro har, kontratu horietako kontratazio-organoa izatea.\nZerbitzu Zuzendaritzarekin koordinaturik eta Hizkuntza Politikarako Sailburuordetzarekiko lankidetzan, indarrean dagoen Euskara Normalizatzeko Planaren helburuak arlorako definitzea eta, helburuok lortzeko xedeaz, ekimenak garatu eta ebaluatzea euskararen kudeaketa integratua egon dadin, zein bere zuzendaritzako zerbitzuburuekiko elkarlanean.\nZuzendaritzako jardun-eremuetan, hizkuntza ofizialak erabiltzeko irizpideak ezartzea eta horien jarraipena egitea besteak beste: itzulpen-irizpideak, langileen etengabeko prestakuntza orokorra, izendapen ofizialak eta sailak antolatutako jendaurreko ekitaldiak. Halaber, hala badagokio, hizkuntza-irizpideak txertatzea administrazio-kontratazioan eta dirulaguntzetarako deialdietan.\nJarduera Fisikoaren eta Kirolaren zuzendaria


PRAISKU - (Eserlekua eskeñiaz). Emen duzu eserlekua, Diputadu Jauna. Au da zure lekua.\nDIPUTADUA - (PRAISKU goitik beera begiraturik.) Nundik ezagutzen nazu?\nPRAISKU - Igaztik jauna, bai joan urtean boto billa etorri ziñanetik...\nDIPUTADUA - Ni ez nintzan ezer eskatzera etorri, baizik gure ideen alde itzegitera.\nBENTURA - Ta guk guziok botoa zure alde eman genduan... (Ukalondoarekin PRAISKU joaz isil dedin. DIPUTADUA, INJENIEROAREN gana biltzen da eta bitartean BENTURA berriz ateruntz eldu berriari ongi etorri egitera dijoalarik). Atoz barrura, gazte! Emen daude geienak... Ia azken zera Zenon!\nPRAISKU - (Eserlekua eskeñiaz) Emen duzu eserlekua...\nZENON - Gazteena azken esertzen da (Beste jaunengana bijoa).\nPRAISKU - (Berekiko) Lurrean eseri nai ba duk ere alatsu!\nLETRADUA - Ez dugu presarik! Ez al da ala jaunak? (Beste bazkaldarrak agurtuaz).\nPRAISKU - Zuek ez bañan gure perretxikoak bai.\nZENON - Ain zuzen edo ain... oker egunkariak perretxikoaz diona irakurri al duzute? (Bazkaldarrok ao batez) Zer? Zer?\nINJENIERO - (ZENON'i) Irakur zazu, irakurri...!\nINJENIERO - Ez geiago irakurri...\nDIPUTADUA - Berri ederra gaur guk perretxiko jatea egiteko. (BENTURA'ri) Nagusi? Egunkariak dakarrena entzun al duzu? Zuk bildutako perretxikoak segurutakoak izango al dira...\nZENON - Ez nuke nai. Diputadu ta Injeniero jaunak agurtzera noa!\nBENTURA - Ori galdetzea ere... Praisku nere morroia errian dugun biltzallerik onena dugu. Ez ditu iñork ark bezin ongi perretxikoak ezagutzen.


San Andres eliza (Zizur Nagusia) - Wikipedia, entziklopedia askea.\nSan Andres eliza (Zizur Nagusia)\nAlde zaharreko eraikuntzak, antzinako harresien aztarnak.\n42° 47′ 36″ N, 1° 41′ 32″ W / 42.793375°N,1.69231389°W / 42.793375; -1.69231389Koordenatuak: 42° 47′ 36″ N, 1° 41′ 32″ W / 42.793375°N,1.69231389°W / 42.793375; -1.69231389\nSan Andres eliza Nafarroako Zizur Nagusia udalerrian dagoen eliza bat da.\nXIV. mendearen bigarren erdian eraiki zen, jatorrizko leku hartan, aurretik, beharbada, egurrezko tenplu txikiago bat egongo zen. 1421ean tenplua oso hondatuta zegoenez, herritarrek, euren ordezkarien bidez, erregeari parrokia-etxearen kalteak konpondu beharraren berri eman zioten. Dirudienez, erregeak baiezkoa eman zuen, urte horretan bertan parrokia sei urteko epean hasikinak ordaintzeaz salbuetsi baitzuten.\nSan Andres eliza tenplu gotiko landatarra da, XV. mendearen lehen erdian hedapen handia izan zuen motakoa.\nElizaren dorrea, itxura sendokoa, urrutitik ikus daiteke. Bi kontrahorma, leiho bat eta kanpai ugari ditu. 1707. urtean, gatazka-iturri izan ziren kanpai horiek, Esteban Garzaronen eta Zizur Nagusian hasikina kobratzen zuen Fermin Arteta abadearen artean. Estebanek 532 erreal eskatzen zizkion Fermini, hori izan baitzen Clemente Quintana kanpaigile maisuak elizarako egindako kanpai nagusiaren galdatze-lanen kostua. Urte horretan bertan, kaperen zenbait albo eta elizaren aurrealdeak margotu ziren. 1752an, beste kanpai bat erosi zuen kontzejuak, 530 erreal ordainduta.\nElizaren sarrera apaintzen duen harria 1772an egin zen. Urte asko geroago, 1948an, Jose Iaben herriko alkate zela, ordulariaren dorretxoa konpontzea onartu zen. Konponketa-lan horrek 400 pezetako kostua izan zuen.\nWikimedia Commonsen badira fitxategi gehiago, gai hau dutenak: San Andres eliza (Zizur Nagusia)\nSan Andres eliza. Zizur Nagusiko Udal webgunea\nZizur Nagusiko eraikinak


Zer da nekazaritza eta abeltzaintza ekologikoa?\nKudeaketa-eredu agrosistemikoa da, kalitatezko elikagaiak modu eraginkorrean ekoizteko eta lurraren emankortasuna, uraren kalitatea eta bioaniztasuna hobetzeko eta klima-aldaketara moldatzeko. Elikadura-kate guztia hartzen du, eta zientzia bat du oinarrian, agroekologia, eta jakintza tradizionala eta tokikoa ere bai. Gainera, Europatik datorren lege zorro-zorrotz batek arautzen du, 834/2007 Araudiak, hain zuzen.\nZergatik dira garestiagoak elikagai ekologikoak?\nOhikoak baino % 10 eta % 30 garestiagoak izan daitezke. Betebehar ekologikoen diferentziala da hori: ez ditu erabiltzen pestizidak, herbizidak eta sintesi bidezko ongarri kimikoak, eta egiten den transakzio orok elikadura-kate guztiaren mesedetan izan behar du. Dena den, gehien-gehienetan, modu arbitrarioan igotzen da prezioa, batik bat produktu freskoena, sektoretik kanpoko interesek eraginda.\nMerezi du gehiago ordaintzea?\nKontsumitzaileak jakin behar luke osasunarentzat eta ingurumenarentzat zer-nolako ondorioak dituen ohiko ekoizpen moduak, edo nekazariari zer prezio ordaintzen dioten, eta hori jakinda hautatu behar luke. Ekoizpena eta barne-banaketa hobetzen direnean, jaitsi egingo da prezioa.\nHerritar gehienek kontsumitzen dituzten ohiko elikagaiek ez al dituzte errespetatzen ingurumena eta osasuna?\nInguru natural batean bizi gara, eta, beraz, hori kutsatzen duenak zuzenean egiten dio kalte gure osasunari eta bizitza-kalitateari; adibidez, landa-eremuan bizi direnek arrisku gehiago dute minbizi jakin batzuk edukitzeko, gainerako herritarrek baino. Ingurumen-baldintzak eta baldintza sozial eta ekonomikoak aintzat hartzen badira, aise gailentzen da ekoizpen ekologikoa.\nZer iruditzen zaizu elikagai ekologikoen segurtasunaren inguruan sortu den alarma? E.coli-ak eragindako kutsatze-kasuak nekazaritza ekologikoarekin lotu ziren.\nZenbait alarmari esker, eskandalu handiak bistaratu dira; hor daude, esaterako, dioxinak zituzten oilaskoak, behi eroak edo Txinako esne kutsatua. Beste batzuek, aldiz, interes komertzial argia izaten dute, eta hori gertatu da eko-kutsatuta omen zeuden pepinoekin. Uzta bikaina alferrik galtzera utzi zuen eta beste produktu batzuetan prezioa merkatzera behartu zuen eko-sektorea.\nElikadura Arloko Europako Agintaritzak urtean bost edo sei alarma ematen ditu ekoizpen ekologikoaren inguruan, mikotoxinak eta E.coli-a direla eta. Seguruak al dira elikagai horiek?\nBai, ohikoak baino gehiago, zeren edozein elikagaik pasatzen dituen kontrolez gain, beren araudi bereziak ezartzen dituenak ere pasatzen baitituzte. Eta osasungarriagoak ere badira, ez dutelako biozidarik eta ugariago ematen dituztelako mantenugaiak, bitaminak, herdoilaren aurkakoak eta zuntza. Norbaitek gaizki jokatzen badu, harena da errua eta hark erantzun behar du, baina ez ereduak edo sektoreak.\nNekazaritza ekologikoak duen ekoizle nagusietakoa da Espainia, baina esportatu egiten da ekoizpenaren zati handi bat.\nGaur egun, kanpoko merkatua hain hauskorra izanik, barrura begira jarri beharra dago. Administrazioak, ordea, egiazko interesik gabe jarraitzen du, sektoreak ez du kohesiorik sare indartsu bat sortzeko, salbuespen ohoragarri batzuk izan ezik, eta indar handiko sektore ekonomiko interesatuek kontsumitzaile askori egurra ematen jarraitzen dute kanpaina zikinen bidez.\nEkologikoa al da beste herrialde batzuetara kamioietan eramatea?\nEkologikoena litzateke tokikoa eta sasoikoa kontsumitzea, baina esportatzen den produktuak ez dio uzten ekologikoa izateari, eko-araudia betetzen duelako. Enpresa esportatzailerik gehienek konpentsatu egiten dituzte CO2 isuriak. Nahiago nuke zorroztasun hori izango balute, adibidez, Marokotik tomateak ekartzen dituzten kamioiek; horiek, kutsatzeaz gain, galarazi egiten dute espainiar ekoizleek prezio duinak lor ditzaten.\nBa al du gaitasunik ohiko sistemak ordezkatu eta 7.000 milioi lagun hornitzeko (10.000 milioi lagun izango gara mende bukaeran)?\nEta ohiko ekoizpen moduak ba al du? Oroit dezagun giza esplotazioa, landa-eremuaren exodoa edo planetaren pobrezia genetikoa. Nekazaritza ekologikoa prest dago, baina banaketa da arazoa, espekulazioa eta botere-irrika. NBEk adierazi du jarduera agroekologikoak ezartzea dela lehen erronka munduko biztanleriaren elikadura bermatzeko, batez ere ahulenena.\nZenbat nekazaritza ekologiko dago Espainian?\nIngurumen Ministerioaren arabera, 2010. urtean 1.674.119 hektarea zituen, 2009an baino % 4,45 gehiago. Europako Batasunaren buruan dago. Hazten ari den sektore bakarra da, oso mantso izan arren. Zaurgarria da oraindik ere, eta ez dago ohiko sistemaren baldintza beretan.\nEgiaz funtzionatuko balu, ez al luke berez izan behar errentagarria?\nNekazaritza oro, baita ekologikoa ere, diru-laguntzen mende dago, zeren, besteak beste, nekazariari edo abeltzainari ez baitzaio ordaintzen bere lanak eta bere produktuek balio dutena. Ekoizpen ekologikoak, oro har, ez du behar ohikoak baino laguntza gehiago. Europan, plus bat ordaintzen zaie komunitateari “ingurumen-zerbitzuak” eskaintzen dizkioten nekazariei eta abeltzainei. Ez dira diru-laguntzak, bidezko laguntzak baizik, ongi egindako lanari emanak.


Covid-19aren eraginak modu bateratuan aztertzeko egoitza sare osoarekin bilera egin du Aldundiak - Gipuzko Buru Batzarra\nBi neurri berrirekin osatu dute Txoke Plana foru arduradunek: egoitzetako langileentzako arreta psikologikorako zerbitzua abiaraztea eta osasun maskarak desinfektatu eta berrerabili ahal izateko makina baten erosketa\nLurraldeko adinekoen egoitza sareko ordezkariekin bilera bateratua egin du gaur eguerdian Gipuzkoako Foru Aldundiak, zeinetan baita ere parte hartu duen Gipuzkoako Erizainen Elkargo Ofizialak. Guztira 20 bat lagun elkartu dira bilera telematiko honetan, Markel Olano diputatu nagusiaren gidaritzapean. Bertan izan dira, baita ere, Gizarte Politiketako nahiz Ingurumeneko foru diputatuak, Maite Peña eta Jose Inazio Asensio, hurrenez hurren. Bi helburu nagusi izan ditu topaketa honek. Batetik, koronabirusak gizarte zerbitzuetan izandako eraginari aurre egiteko Txoke Planean jasotako neurrien inguruan gogoetak eta proposamenak partekatzea; bestetik, egoitzetan dituzten beharrizan eta eskaera nagusiak modu bateratuan aztertzea.\nMaite Peñak nabarmendu duenez, elkarlana “ezinbestekoa” da Covid-19ri aurre egiteko, gaitzaren “kutsatzea saihesteko” eta, dagoeneko iritsi den lekuetan, “zabalkundea ahalik eta gehien kontrolatzeko”. “Egoitzekin egunero-eguneroko kontaktua daukagun arren, beharrezko jo dugu egoitza sare osoarekin batera bilera hau antolatze. Modu horretan, guztion artean, irakurketa oso bat egin eta Txoke Planean aurreikusitako neurrietan sakontzen jarraitu dezagun”, osatu du.\nSareko ordezkarien gogoeta eta iritziak jaso ostean, Maite Peñak bi neurriren berri eman du, biak ere Txoke Planaren testuinguruan garatuko direnak. Lehenik, egoitzetako langileei arreta psikologikoa eskainiko dien zerbitzua abiaraziko du Foru Aldundiak. Bigarrenik, FFP2 motako osasun maskaren desinfekzio eta esterilizaziorako makina erosi du Foru Aldundiak, zentro guztiek erabili ahal izan dezaten, gisa horretan material hori berrerabili ahal izan dezaten.\nMaite Peña diputatuaren esanetan, egoitzetan lanean diharduen pertsona orok jo ahalko du arreta psikologikorako kanalera, Txoke Planean kokatzen diren neurri horietako lehenari esker. Telezaintza telefonoak eskaintzen dituen zerbitzu zerrendara gehituko da, dagoeneko senitartekoei eta gizarte zerbitzuen onuradunei eskaintzen zaien laguntza psikosozialaz gain.\nBigarren neurriari dagokionez, kasu positiboak artatzeko erabiltzen diren FFP2 maskaren desinfekzio eta esterilizaziorako makina Arrasaten egongo da kokatuta. “Teknikariek Gipuzkoako zentro guztietan poltsa bereziak banatuko dituzte, berrerabili daitezkeen maskarak bertan utziko dituzte egoitzetako langileek eta, ondoren, zorro horiek guztiak batu eta esterilizazio prozesura bideratuko dituzte. Gisa horretan, segurtasun osoz, gehienez hiru aldiz berrerabili ahalko da osasun material hori”, xehetu du Peñak.\nForu arduradunek bileran azpimarratu dutenez, Eusko Jaurlaritzarekin elkarlanean, “esfortzu handia” egiten ari da Foru Aldundia, langileak eta egoiliarrak babesteko egoitzek behar duten materiala helarazi ahal izateko. Horregatik, ekipo berriak erosteaz gain, “materialak segurtasunez berrerabili ahal izateko tresna ekipo hau aktibatu dugu, material eskasia orokorra den une hauetan”, aipatu du diputatuak.\nAmaitzeko, egoitzetako langile eta arduradunak egiten ari diren “lan eskerga” nabarmendu nahi izan du Maite Peñak. “Testuinguru oso zail batean egiten ari diren “ahalegin nekaezinagatik gure errekonozimendu osoa eskaini nahi nieke”, goraipatu du. Gainera, foru arduradunek gogoan izan dituzte Gipuzkoako egoitzetan hildako pertsona guztiak, nahiz gaixorik daudenak eta egoiliarren senitartekoak. “Oso une delikatuak dira, giza ikuspegitik saminez betetako uneak. Testuinguru honetan guztien aldetik jasotzen ari garen jarrera eraikitzailea dela eta eskerrak eman nahi nituzke”, estimatu du Peñak.\nHiru hildako eta 17 positibo berri\nGipuzkoako Foru Aldundiak, egunero egiten duen bezala, lurraldeko egoitzen egoera eguneratu du, non guztira 5.425 pertsona artatzen diren. Azken datuen arabera, hiru lagun zendu dira Gipuzkoako adineko pertsonen egoitzetan eta 17k eman dute positibo Covid-19an. Azken hildakoak izan dituzten egoitzak izan dira Tolosako Iurreamendi, Zumaiako Otezuri eta Eibarko San Andres; orain arte, 14 dira hildako adineko pertsonak. Guztia 12 dira positiboren bat antzeman duten egoitzak, 65 egoitzako saretik, atzo baino bat gehiago, azken orduetan Zumarragako Argixaon eman baitira 2 positibo. Egoitza-sare osoan 121 pertsonek eman dute positibo, bost ospitaleratuta daude eta 27 eraman dira Donostiako Gurutze Gorriaren zentrora.


2008 iraila | Jalgi hadi plazara\nPrentsaurrekoak eta alferrikako gastuak\nItxura egingo dugu. Mahai dotorean, entzuleen aulkien maila baino gorago liburua aurkeztu nahi dutenak eseriko dira. Pare-parean beraiek tripodea jarriko dute, mahaian eseri aurretik azkenak Rec zanpatuko du. Bideoz grabatutakoa sarean jarriko dute derrepentean. Hara hor prentsaurreko digitala. Behin baino gehiagotan egin dela hori, konforme, eta denbora errealean gainera (Hizkuntza Politikarako sailburuordearen hitzaldiren bat dut gogoan), konforme. Liburuaren aurkezpena entzule-kazetaririk...\nMedia Market-en euskaraz egiten baduzu, kontuz\nBabalore aurpegiarekin begiratu nion esan zidanean “si no me hablas en castellano no te entiendo nada”. Arazoa saltzaileak omen dauka, ez delako gai euskaraz ari dena ulertzeko, baina belarriak lurreraino jaitsita, atera nintzen ni handik, ez bera: Euskaraz egin nion galdera gaztelaniaz errepikatu nion, aipatu berri dudan babalore aurpegiarekin eta xuabe-xuabe. Kontua da bezperan Iñaki Arruti euskara teknikariaren hitzaldian izan nintzela, zertarako eta hain justu horrelako egoeratan nola...\nBi loro desagertutako hizkuntza hitz egiten\n1799an Alexander Von Humboldt naturalista alemaniarra Venezuelara joan zen Orinoco ibaira. Von Humboldtek jakin zuen, bera iritsi baino egun batzuk lehenago Karibeko tribu indigena batek auzoko maypure jendea eraso eta kide guztiak hil zituela. Maypureek maskota gisa zerabiltzaten loroak jaso zituen tribu erasotzaileak eta horietako bat Von Humboldten eskuetara heldu zen. Mayrupe jendearen hizkuntza “hitz egiteko gai” zen bizidun bakarra zen. Naturalistak loroak zerabilen hiztegia jaso...


Herrixen geunden, herrixen gaude, herrixen egongo gara - - Maxixatzen.eus\nHerrixen merkatari elkartea 2020-04-03 10:44\nAzkoitiko, Azpeitiko eta Zestoako merkatari elkarteek eta Iraurgi Berritzen Garapen Agentziak honako mezu hau helarazi nahi diete herritarrei:\nCOVID-19ak sortu duen alerta egoera dela eta, herriko saltoki batzuk itxi beharra izan dute. Pentsa autonomo batentzat zer den hori. Bere ogibidea dena ixtea. Baina herritarren osasuna lehenetsita inolako trabarik ipini gabe halaxe egin dute. Denon onerako.\nDendako ateak itxita barruko lanetan daramatzate egunak. Batzuk, genero berria ilusioz jaso eta gure etorrera egunerako dena prest izateko indarrarekin lanean dihardute. Beste batzuk, telefono zerbitzua eta etxera eramateko sistema martxan jarri dute. Dena herritarrengan pentsatuz, ezer falta ez dakigun. Bide batez eskertu nahiko genuke, erosketak egiteko beharra duten herritarrrei laguntzen ari diren boluntarioen lana.\nBeste saltoki batzuk lanean dihardute. Lehen beharrak asetzeko gaitasuna dutenak, lehen minututik zabalik daude. Saltoki horiek herria eta herritarrak zaintzen dituzte, beraien osasuna modu esponentzialean arriskuan jarriz. Horiek dira herriari jaten ematen diotenak. Horiek dira une beltz hauetan geure kaleei eta norberari ere normaltasun itxura pixka bat ematen diotenak.\nOrain beraiek zaintzen gaituzte, bezeroak erosketak lasai burutu ahal izateko babes neurri guztiak hartuz. Ondoren, gure beharra izango dute, guk zaindu beharko ditugu galdu nahi ez baditugu. Ez dezagun ahaztu inoiz.\nKomertzixo txikixe, herrixen esentzixe.


2019ko apirilaren 23a, asteartea | Ordua Euskal Herrian 10:30:58\nIndonesiako emakume bat\n15 urteko gaztea sei hilabeterako zigortu dute bere anaiak bortxatu ondoren, haurra abortatzeagatik.\nGaztearen anaiari bi urteko espetxe zigorra ezarri diote adin txikiko bat bortxatzeagatik eta ama ere atxilotua dute abortatzen laguntzeagatik.\nEmakumearen aurkako indarkeriaren komisio nazionaleko lehendakariordeak salatu duenez, Indonesiako Gobernuak egin duena “ez da justua”. “Bortxatu zuten eta orain espetxeratu dute. Emakume guztiek izan behar dute abortuaren gainean erabakitzeko eskubidea”, dio.\nIndonesian abortatzea legez kanpokoa da, haurdunaldiaren lehen sei asteetan egin daiteke soilik.


Argiaren esperientzia ere ez dakit noiztikakoa dudan. Gure etxe-giroan Jaungoikoa familiako norbait zen. Ez genuen ikusten, baina gure gurasoek hain maiz aipatzen zutenez eta halako begiramenduz, han behar zuen seguru.\nGure gurasoek garratz bizi zuten kristau-bizitza; goizeko haien otoitzaren berririk ez dut, baina etxetik irtetzean, jatordu bakoitzaren aurretik, ondoren ere bai?, ez naiz garbi oroitzen, noiznahi heltzen zioten otoitzari; kristauki bizitzea ez zuten kopletan hartzen: egunaren buruan sorolan gogorretan senperrenak egin ondoren ere, barau eta bijiliak basamortuko anakoretek eurak baino zintzoago gordeko zituzten; igande eta jaiegunetako meza, nahiz goizekoa nahiz belukoa*, egiten zuen giroa egiten zuela, txandaka, batean ama eta gu, bestean aita eta gu, eta berdin arratsaldeko eliz-funtziora ere. Baina gurean errosarioa zen, ez inoiz eta ez ezergatik uzten ez zen otoitza ez ezik, nolabaiteko errito, liturgia ez bazen, behintzat. Gehienetan afal aurrean errezatzen genuen: ganaduak gobernatu ondoren, eta gure afaria egosten zen bitartean. Ordu guztietan bagenduen eginahala lana, baina errosario bitartea geldi-unea zen, bakoitza bere tokian eta adi: misterioak eta agurmariak, agurmariak eta misterioak. Eta letanietan belauniko, sukaldeko harri hotz eta erdi bustiaren gainean.\nHalako giroan eta haiek bizi zuten benetakotasunaren aurrean guretzako dena zen egia eta presentea: bai Jaungoikoa, bai Jesukristo, bai Andremaria; ikusi ez genituela egiten, baina sinestu eta hurrekotzat hartu, horixe bai.\nNeure hazte eta hezitzearen prozesua eraman du nire fedeak bestalde. 12 urte beteberritan irten nintzen mendi artean eta edonondik ere urrun dagoen Meatako Orbelaun baserritik Arantzazuko Seminariora. Hemen egunero genuen meza, jaunartzea, otoitza, errosarioa; ostiralero kalbarioak, hilero erretiro eguna, urtero ejertzizio egunak, etab; eta debozio eta ohikunde horien azalpena noiznahikoa genuen.\nMezatakoan ospatzen genuena Jesusen azken afarikoa eta gurutzekoa zen, batez ere. Ez naiz oroitzen piztuera mezatakoan ospatzen nuenik. Jaunartzerakoan Jesus, Jainko ta gizon ta guzti, adiskidea nuen. Hala irakatsi bait zidaten, zorionez. Aitortza, garbikuntza sakramentua bezala hartzen nuen. Hori amak sartu zidan txikitan, baita garbitasunarenganako [sic] zaletasuna ere. Gure amaren bai kanpoko bai barruko garbitasunarekiko zaletasuna, garbikeriaraino ere iristen zen eta nahiko eskrupulo sufritu zuen gaxoak, eta guri ere zerbait sufritu arazi zigun gaitz hori.\nAlferrik sarri Jainko estu eta kontu-hartzaile eta gu noiz okerren batetan jaustearen zain dagoen baten berri entzun, gauzen egile denez eta hain gauza ederrak egin dituenez, niretzat ona eta Aita izan da Jaungoikoa. Egia da inoiz Jaungoikoaganako ikara ere sartu izan didatena, baina ez luzaroko. Ni nahitaezko naturaleza-zale nauzue. Eta naturalezan, gauzen izate harrigarriz gain, gauzen berezko edertasuna ikusi izan dut beti ume-umetatik eta edertasun horrek egileaz hitzegin dit, haren eskuen habiltasun miragarria ikusarazi dit.\nOso txikitan, bost urteko edo nintzela, ikasi arazi zidan Dotrina Txikia gure osaba Eulojiok. Harrez gero Dotrina da gure betiko ikasgai izan duguna, mailaz maila, teologiaraino. Mailaz eta saltoka baino ezarian eta igarri gabe joan edo etorri naiz Jaungoikoa gero eta Aitago ikusi, hartu eta sentituz. Jesus, berriz, haren proiekzio, adierazpen edo Haren Hura gizon egina dut. Baina Itunak diost, bai Zaharrak eta bai batez ere Berriak, zer den, nor den, nolakoa den, zer nahi duen, zer duen gorroto —harrokeria eta bidegabekeria— eta zer eta zenbat maite gaituen eta zenbateraino.\nNik zorte bikaina izan dut: Haurtzaroan taldean bizi, landu eta ospatu ahal izan nuen Jaungoikoarekiko gure zor maitasunezko hori: gurasoekin eta anaiarrebatxoekin batera baserrian, eta jende taldearekin elizan. Seminarioan sartu nintzenetik ere taldean bete ahal izan ditut Jaungoikoarekikoak eta fraile egin nintzenetik batez ere. Umetan gurasoak izan banitu lagun eta bultzatzaile, frailetzan anaien poza izan dut. Halaxe da esango dudana: Bibliaren bakarkako irakurketa oso ona da, oso hurbildik ari zaizu hitza; baina anaidian "hartuago" bezala egiten zaitu hitzak; anaidian egindako salmo-otoitzak, anaidian ospatutako komunitate-mezak suegur pila iziotuak duen beterako [sic] berotasun-grazia du.\nAurrera jarraitu baino lehen, Aita San Frantzisko bizitza bidean aurkitu izanaren poza ere agertu nahi dut. Naturarenganako maitasunean bateratsu gatoz, Jainko Aitarekiko ikuspegian, Jesukristorekikoan, Espiritu Santuarekikoan, Andre Maria eta santuekikoan gidari eta irakasle maitagarri dut. Eta berak sortu eta Erregelaz, beste izkribuz eta ejenpluz tajutu, bizkortu eta sakatu zuen Ordena ederreko izatea berebiziko Jaungoikoaren graziatzat daukat. Ordena horren barruan bizi naiz, ez bakarrik, familian beste anai askorekin baizik. Eta Ordenako nagusiek eta Anaidiko behar-izan eta preminek eskatzen duten ariora bizi ditut edo bizitzen ahalegintzen naiz nere fraidetza, apaizgoa eta irakaskuntza.\nEsan dudan guzti hori ez da gertatu garaiz eta lekuz kanpora. Arantzazuko fraile frantziskotar nauzu, gerra aurrean jaioa, baina gerrako ondoren askotarikoak jasan behar izan dituena. Gerrak edotariko kalteak ekarri zizkigun, baina bat aipatzekotan, lehendik zegoen jendearteko banaketa gordinagotzearena izan zen: zauriz, espetxez eta heriotzez zatitu bait zigun herria. Urteetan aurreratu ala, geroz nabariago ikusi nituen kalte horiek. Ni neurez naiz "behekoen" aldekoa: gu baserritar ginen eta aitak gure posizio sozialaz zera esaten zuen: gu "bajuok". Gu "bajuok" bajuago geratu ginen hizkuntza berari egin zien mezprezu eta galerazpen berarengatik ere. Eta abar. Baina gu "bajuon" eta galtzaileon betiko lagunak -zalantzaldi bat edo besteren pekatuak gorabehera- gureganantz itzuli ziren eta gure alde jarri eta aritu. Arantzazun ezin zitekeen bestelako fraile izan: jende zapaldua, apala, bajua, mehea zetorren batez ere hona etorri, esperantza pizka baten bila, arnasa apur baten bila, argi, konprentsio eta laguntza izpi baten bila. Arantzazuko frailea bokazioz da txikar -minor- eta xalo, eta maila hortan ihardun du bai hemen bai euskal herriz herri, bai eta erbestean. Gure kristau konpromezua jende xehe, nolabait baztertu edo gutxietsi eta xumearen aldeko lana izan da bereziki, bai haren kristau bizitzari lagunduz eta baita ere haren sozial eta herribizitzaren [sic] alde jokatuz.\nPertsonalki ni neu irakaskuntzara dedikatu nau gure Ordenak eta hemen aritu natzaizu asignatura batzu irakasten, horien artean euskara. Apaizgoa irakaskuntzarekin txandatu behar izan dut. Arantzazu auzoan hamabost urtetan ihardun nintzen baserritarrren kapellau, urte bete Urrexolan, hiru urte Araotzen, hamairu urtetan Plaentxiako San Andres auzoan. Meza eta elizkizun osteetan, bai elizpean bai tabernan, jendearekin egon eta ihardunzale izan naiz; bai baserrietako jende gaiso edo zaharren entzutaile [sic] gotor ere.\nEta besterik zer esango dizut ba? Hemen gabiltza irakasle eta hezitzaile seminaristekin, jendearekin ahal dudan pastoral lantxoa eginez bai hitzez bai idatziz, eta fraile anaiekin familia-bizitza eginez, elkartzen gaituen kristau eta frantziskotar helburuen ariora, fede arboladian arbola-ondo bat gehiago, Elizaren eta Herriaren zerbitzurako.\nHerria Eliza 2000rako idatzia.


Kontingentziaren teoria – Gizapedia\nKontingentziaren teoria sistema eta fenomeno sozialen antolakuntza eta funtzionamendua kontingentea dela baieztatzen duen teoria da, beraz ez absolutua edo beharrezkoa. Horren arabera, erakunde eta beste sistema sozialak inguruneko kondizioen eta haiek ezarritako helburuen arabera garatzen dira, ad hoc moduan eta printzipio unibertsalik gabe. Beraz, dinamika baten aurrean ez legoke soluzio edo helmuga bakarra eta absolutua, baizik eta anitza, egoera eta helburuak zein diren. Bereziki, enpresaren planifikazioan erabilitako ikuspuntua izan da; jakina denez, enpresako plangintzan helburuen finkapena eta ingurunearen azterketa funtsezkoak dira enpresaren zuzendaritza eta antolakuntza egoki baterako.


3D inprimagailu batean sortutako bihotza martxan jarri dute Sustatu.eus - Teknologia albisteak\n3D inprimagailu batean sortutako bihotza martxan jarri dute\n2017-07-17 : 09:14\nZuricheko (Suitza) ETH Institutuko ikerlariek aurkeztu zuten joan zen astean. 3D inprimagailu bat erabiliz silikonazko bihotz bat "inprimatu" dute eta taupadaka jartzeko gai izan dira, ia-ia benetako bihotz baten pare. Oraindik ere prototipo bat besterik ez da, jakina, eta bide luzea falta da bihotz-transplanteetan erabiltzeko, baina izugarrizko aurrerapausua ekar lezake osasun arloan.\nPlastiko zati bat besterik ez da, izan. 3D inprimagailu baten bidez sortutako silikonazko pieza bat. Baina taupadaka ari dela ikusten duzunean, benetako bihotz baten antza hartzen du. Oso-osorik artifiziala den lehenengo bihotza da. "Gaixoaren bihotzaren berdin-berdina den beste bat sortzea da helburua, neurriz eta itxuraz, eta bere funtzionamendua erabat imitatzea", adierazi dute.\nOraindik ere oso bide luzea geratzen da bihotz hauek gaixoen bularretan martxan ikusteko, baina dagoeneko taupadaka ikustea ziraragarria da. Munduan dauden milioika gaixorentzat itxaropena, behin gauzatuz gero, bihotz-transplanteak asko erraztu eta merketu daitezkeelako. Zientzia fikzioa? Etorkizun hurbila? Dagoeneko taupadaka dago, bederen.


desberdintasun / desbertebratu\ndesberdintze 1 iz tasun desberdinak hartzea, desberdina izatea. ik desberdinketa.\nHorrenbestez, aukera ematen du animalia baten osabidea eta zelulen desberdintzea aztertzeko. Juan Garzia «Sagua, eulia, eta gizakia» - François Jacob - 75. orr.\nEz zegoen garbi ea guneak, arrautzan ehun guztiak sorrarazteko gauza izanik, hartarako zenbait gaitasun galtzen ote zituen desberdintzean zehar. Juan Garzia «Sagua, eulia, eta gizakia» - François Jacob - 30. orr.\n"Disko imaginal" direlakoen desberdintzea ikertzen ari zen Hardon. Juan Garzia «Sagua, eulia, eta gizakia» - François Jacob - 55. orr.\nBeste ezaugarri batez -adibidez, b, c, d eta abarrez- ordezka daitekeen a hizkuntza ezaugarria izanez gero, ordezkaketak ekarriko duen desberdintzea hiru eratara gerta daiteke: [...]. Isabel Arrigain «Hizkuntzalaritza orokorreko ikastaroa» - Ferdinand de Saussure - 240. orr.\nNola hasten da eta taxutzen mota guztietako forma dialektalak agertaraziko dituen desberdintze prozesua? Isabel Arrigain «Hizkuntzalaritza orokorreko ikastaroa» - Ferdinand de Saussure - 243. orr.\nLurralde bakartuetako hizkuntza desberdintzeak. Isabel Arrigain «Hizkuntzalaritza orokorreko ikastaroa» - Ferdinand de Saussure - 253. orr.\nSegmentu horien baitan burutzen da zelula-desberdintzea, bide zehatz-zehatzez. Juan Garzia «Sagua, eulia, eta gizakia» - François Jacob - 62. orr.\n· Organismo konplexuei -sexu bidezko ugalketaz baliatzen direnei- dagokienez, luzaroan ebazteke egon da guneak eta zitoplasmak zer parte duten bakoitzak zelula-desberdintze fenomenoetan. Juan Garzia «Sagua, eulia, eta gizakia» - François Jacob - 30. orr.


Tortura, eguneroko ogia – ZERESANA\nTortura, eguneroko ogia\nInterneten bideo bat dabil buelta bueltaka, etorkizunian poliziak izango dirazenek torturien aurrian dauken jarreria erakusten dabena. Gainera, beste behin, Euskal Herriko azkan sarekadako atxilotuen testigantzak kaleratu dira. Ikusi, entzun, irakurri, ta bakotxak ataratia daukozela bere ondorijuak.\nEspetxera bialdutako atxilotuetako lauren testigantzak dira honek. Informazio gehiago askatu.org web orrialdian.\nBai mediku forentseari eta bai epaileari jasotako torturak salatu dizkie. Tratua oso gogorra izan dela adierazi du, hainbat aldiz poltsa jarri diote buruan arnasarik gabe utziz, kolpeak eman dizkiote gorputz osoan, bortxaketa imintzioak egin dizkiote eta elektrodoak jartzeko mehatxuak eta simulazioak egin dizkiote. Psikologikoki ere oso gogorra izan da tratua, bere senideekin mehatxu ugari egin dizkiotelarik.\nMedikuaren eta epailearen aurrean ez da ausartu torturak salatzera baina bere abokatuari kontatu dio gogor torturatu dutela Guardia Zibilek. Poltsa jarri diote buruan arnasarik gabe utziz, kolpe ugari eman dizkiote eta tratua psikologikoki ere oso gogorra izan da. Bortxatzeko mehatxuak egin dizkiote, baita elektrodoak jartzeko mehatxuak ere. Familiarekin ere presio psikologiko eta mehatxu ugari egin dizkiote.\nJon Patxi Arratibel:\nMediku forentseari ez da ausartu salaketa jartzera baina epaileari zehaztasun handiz esplikatu dio jasan duen infernua. Deklarazio polizialetako batean, sinadura botatzeko lekua bere izenearen ondoren aztnugal idatzi du, alegia laguntza alderantziz. Epaileari azaldu dio nola egin duen hori, eta zergati egin duen. Indefentsio egoera izugarri horren aurrean, tortura saio gogorren erdian laguntza behar zuela adierazteko esplikatu dio epaileari. Honi ere poltsa jarri diote buruan hainbat aldiz, kolpe ugari eman dizkiote, mehatxu ugari egin dizkiete senideekin eta hurbileko lagunekin. Bortxatzeko eta elektrodoak jartzeko imintzioak ere egin dizkiote.\nPresio psikologikoak, mehatxu batzuk eta galdeketa luzeak jasan ditu baina fisikoki ez dute ukitu. Honek hasieratik Habeas Corpusa eskatu zuen eta idazkari judizialari atxiloketa unean esan zion ez zuela deklaratu nahi. Jaso dituen galdeketak politikoak izan dira, egoera politikoaren ingurukoak, ezker abertzalearen apustuaren ingurukoak e.a. Galdeketak oso luzeak izan dira.\nEgilea zeresanalekittoArgitaratze-data 2011/01/24 Kategoriak Kategori gabea\n8 erantzun “Tortura, eguneroko ogia” sarreran\nApurtu telebisten kontrako erasua eta gero, martxan dao web orrialde barrija.\nBideo oso interesgarria. Harrigarria da benetan batzuk begien bistara daukena ez ikusteko dauken gaitxasuna\nZer Esanak be enbikodau Grebia 27an ezta? jaja\nEta zelan ostija aguantaten dau estatu batek tente holako funtzionarijuakin!!?? earra atzeratuak!\nNota: Independentzia lortzen dogunian zer EZ dan ein bihar\nmadrileko telebista kate batek eginda dago…teleK, vallekaseko telebista. Estatua be esperantza apur bat gelditzen danen seinale…\nHamen manifestazinoko argazki batzuk:\nAurrekoa Previous post: ZER IZANGO ETE DA?\nHurrengoa Next post: Lekitto Bixirik Asanbalada


Beldur Barik lehiaketako sariak banatu dituzte | Otamotz\nBeldur Barik lehiaketako sariak banatu dituzte\nGaur arratsaldean Beldur Barik lehiaketako sariak banatu dituzte Urretxuko Labeaga aretoan. Lehiaketa honetara emakumearen ahalduntzea helburu duten lanak aurkezten dituzte. 12 eta 17 urte bitarteko gazteek parte hartu dute. Bi bigarren sari eman dituzte: Mikromatxismoak lana egin duen Itsasoko taldearentzat eta Puska ditzagun eskemak lana egin duten Urretxuko taldearentzat. Lehen saria, berriz, Zumarragako talde batek irabazi du Maryquee(n)rs lanarekin.\nBeldur Barik lehiaketaBerdintasunasari banaketa


Alex Tellok idatzi du ‘Sua’, Su Ta Garren inguruko komikia - Usurbil - Noaua.eus\nAlex Tellok idatzi du ‘Sua’, Su Ta Garren inguruko komikia\nNoaua Aldizkaria 2021-11-24 08:37\nSu Ta Gar taldeak ‘Sua’ izeneko komiki liburua plazaratu berri du. Proiektua gidatzeaz gain, Alex Tellok berak idatzi du gidoia eta Julen Ribas marrazkilariak hezurmamitu du istorioa.\nAbiapuntua ezohikoa da. Su Ta Garren kanten pasarte batzuk bata bestearen atzetik lotuz osatua izan delako fikziozko istorioa. Julen Ribasek, bere marrazkien bitartez, Sua izeneko protagonista gorpuztu du.\nSu Ta Garren web orrialdean irakurri dugunez, “taldeak bere ibilbidean zehar transmititu dituen kanpo eta barne borrokak, Suak beregain hartuko ditu, fikzioa, fantasia eta errealitatea uztartzen diren istorio honetan”.\nTaldeak diskoen bitartez azken 30 urteko testigantzaren berri eman duen bezalaxe, “Sua izeneko protagonistak ere gure historiako azken 30 urteak gogoraraziko dizkigu. Horrela, Euskal Herriko kontestu soziopolitikoa erakusteaz gain, bizitzaren borrokak gizaki orori nola eragiten digun azalduko digu”.\nUne eta pasarte ezaguterrazak eta identifikagarriak topatuko ditugu komiki liburuan. Dagoeneko eskuragarri dago.


hodei guztien gainetik...: 14/3/1 - 14/4/1\nIRTEERA: Parking de Cabane de l'Araille (1733m)\n- Eski zailtasuna: S2\n- Alpinismo zailtasuna: F\n- Cabane de l'Araille-Cuyalaret : Ordu bat eta erdi\n- Cuyalaret-Cabane de l'Araille: Ordu erdi bat\nNafarroan martxoaren 19a besta eguna zela eta inguru horretan ibiliko ginela aprobetxatuz, Pourtaletera hurbildu ginen goiz pasa bat egin bidenabar bertako malda goxoetako elurraz gozatzeko. Aukera anitz eskaintzen ditu inguruak eta klasiko bat da eskiatzaile zein erraketazaleentzat. Kasu honetan, Cuyalaret mendira joanen ginen. Igoera errexa eta jaisteko malda politak dituen mendia da.\n9:39 : Parking de Cabane de l'Araille (1733m).\nGoizean presa handirik gabe aparkalekura hurbildu eta goitu abiatu ginen. Harritzekoa, astegun buruzuria izanik ere inguruan zebilen jende pila. Autotik begibistan genuen eguneko gure helburua, zuri-zuri eta distiratsu.\nErrepidetik errekaraino jaitsi eta hau zeharkatuta etxola hauetara iritsi ginen minutu gutitan. Hemendik, Canal Royara zuzen segitzen duen bidea utzi eta ezkerretara biratu ginen.\nLehenengo malda etzanetatik aparkalekutik urrundu ginen poliki-poliki.\nGure eguneko helburua erdian...\n...eta nola ez Midi d'Ossau, inguruko erregea.\nGailurrera iristeko azken malda pixka bat tentetzen da, baina ez gehiegi.\nSasigailurretik azken metroak...\nGailurrera iristen gibelean Formigaleko eski estazioa genuela.\n11:38 : Cuyalaret (2289m).\nHorrela, eguzkiak gogor jotzen zuela ailegatu ginen gailurrera.\nGiro goxo edo hobe erranta beroari esker luze egon ahal izan ginen gailurraz gozatzen. Irudian Midi, iparraldean.\nA ze panorama...\nAnayet ingurua, beti bezala dotore.\nMendebaldean Aspe ingurua.\nHegoaldean Tenako bailara eta Infiernos mendia bertzeak bertze.\nGailurrean ia ordubetez egonta, beherakoari ekin genion.\nElur ona harrapatu genuen oro har...\n13:33 : Parking de Cabane de l'Araille (1733m).\nGoiz pasa ederra eginda, autoan ginen eguerdirako. Ingurua agurtu genuen. Eskiko zonalde klasikoa, aukera anitzekin, ikasteko, elur jauzi arriskua dagoen egunetarako, denboraldi hasierarako edo bertzerik gabe, gozatzeko!\nEgilea: Estebe ordua: 14:41 iruzkinik ez:\nEtiketak: Cuyalaret (2289m)\nEgilea: Estebe ordua: 18:27 2 iruzkin:


Inportatzaile euskaldunek zenbateraino daude herrialde baten mende? Asier Minondo Deustuko Business School irakaslearen analisia\n2020ko azaroak 17Donostiako Campusa\nAsier Minondok, Donostiako campuseko Deusto Business Schooleko irakasleak, euskal inportatzaileek herrialde bakar batekiko duten mendekotasun maila aztertu du "Ekonomiaren Plaza" blogean.\nMindonok dioenez, COVID-19aren krisiak erakutsi du milaka kilometrotara dagoen herrialde batean konfinamendu neurri bat jartzeak Euskal Herrian ekoizpen prozesu bat geldiaraztea eragin dezakeela. Cernat eta Guinearen (2020) antzeko metodologiari jarraituz, euskal enpresa batek produktu bat zenbat herrialdetara inportatzen duen kalkulatzen du. Kalkulu hori egiteko, Aduana Saileko datuak erabiltzen ditu, eta produktu bat nomenklatura konbinatuko 8 digituko kode gisa definitzen du (9.000 produktu inguru). 2019an, euskal enpresen medianak herrialde hornitzaile bakarra zuen inportatutako produktu bakoitzerako, eta herrialde hornitzaileen batez bestekoa 1,5 zen produktu bakoitzeko.\nEmaitza horrek adierazten du euskal enpresak oso kalteberak direla herrialde hornitzaileko arazoekiko. Espainian, enpresen medianak ere herrialde hornitzaile bakarra zuen produktu bakoitzeko, eta batez bestekoa 1,6koa zen.\nMendekotasuna antzekoa da inportatzen eta esportatzen duten enpresen eta soilik inportatzen duten enpresen artean. Lehenengoetan, batez beste 1,5 herrialde hornitzaile daude produktu bakoitzeko; bigarrenetan, berriz, 1,4. Espainian, batez bestekoak 1,8 eta 1,3 izan dira, hurrenez hurren. Hornitzaile bakarrak Txina ( % 21), Alemania ( % 16) eta Italia ( % 11) dira. 2020ko lehen seihilekoan, lehen alarma egoera indarrean egon zen lau hilabeteak barne, enpresa eta produktu bakoitzeko herrialde hornitzaileen mediana batean mantendu zen, eta batez bestekoa 1,3ra jaitsi zen.\nEuskal Autonomia Erkidegoak herrialde hornitzaile bakar batekiko duen kalteberatasuna neurtzeko, euskal enpresek hornitzaile bakarra duten produktuen inportazioen balioa gehitzen da, eta batura hori 2019ko euskal inportazioen guztizkoarekin zatitzen da. Euskal inportazioen % 22k herrialde hornitzaile bakarra izan zuten, eta euskal inportazioen erdiak hiru herrialde hornitzailetan edo gutxiagotan sortu ziren. Espainian, herrialde hornitzaile bakar batekiko mendekotasuna % 19koa izan zen. Euskadiren mendekotasuna areagotu egin da 2020ko lehen seihilekoan: herrialde bakar batetik datozen inportazioen ehunekoa % 33koa da, eta inportazioen ia % 50 bi herrialdetatik edo gutxiagotik datoz. Nolanahi ere, ehuneko horiek ezin dira 2019koekin alderatu, lehen sei hilabeteak baino ez baitituzte barne hartzen.\nMinondok dioenez, litekeena da COVID-19ren krisiak euskal enpresak hornitzaileen zorroa dibertsifikatzera bultzatzea. Díaz-Morak eta beste batzuek (2020) adierazten dutenez, litekeena da hornitzaile berri horiek geografikoki hurbil dauden herrialdeetan egotea eta merkataritza akordio berberetan parte hartzea, eskarian gerta daitezkeen aldaketei azkar erantzuteko eta merkataritza arauak aldatzeko arriskua murrizteko. Nolanahi ere, hornitzaile berriak aurkitzea ez da lan erraza, batez ere tarteko produktuak enpresa inportatzailearen ezaugarrietara egokitu behar badira.\nPost osoa hemen.


Durangaldea familian | Durangaldea Turismoa\nBadator asteburua eta gure seme-alabekin ahalik eta tarterik goxoenak nola eman asmatu behar dugu. Haur edo gaztetxoak entretenitzeaz gain, elkarrekin denbora modu lasaian partekatzeko aukerak eskaintzen dizkizu Durangaldeak, zalantzarik gabe. Hiritik bazatozte, herrigune eta trafiko-hotsetik urrundu eta naturaz erabat gozatzeko aukera izango duzue; herrietatik bazatozte, zuen denbora beste modu batean partekatzeko aukera izango duzue.\nAsteburu pasa Durangaldean\nEz da falta gure eskualdean asteburua familian emateko aukera bikainik, kirola, abentura eta historia lantzeaz gain, esperientzia aberasgarri eta dibertigarri bihurtuko zaizkigunak, gainera.\nAukerak errazteko, bestalde, badira ekintza antolatuak ere egun batez baserritar edo artzain sentitzea zer den irakatsiko digutenak. Egun osorako jarduerak ala goiz eta arratsalderako jarduera ezberdinak hauta ditzakegu, nahieran. Konbinazioak asko dira!\nOstatua dugun lekura iritsi eta lasai-lasai Durangoko edo Elorrioko herriguneetan barrena murgilduko gara ingurua ezagutzen hasteko.\nBigarren egunerako aukerak\n– Urkiolako Parke Natural osoa dugu nahi dugun ibilbideak egiteko, kondairaz eta magiaz beteriko lekua izanik, hamaika aukera izango ditugu basoaz, animaliez eta inguruaz gozatzeko. Bertan interpretazio zentroa dugu, eta erakusketa interaktibo batez gain, bestelako jarduerak ere antolatzen dituzte: “Basoko” eta “Hodei misteriotsuen bila” ginkanak, geopuntuen bilaketak eta hegaztien behaketa, esaterako.\n– Kirola eta abentura uztartzen dituzten beste hainbat ekintza ere aukera ditzakegu: eskalada, mendi-irteera gidatuak, arroila jaitsiera, espeleologia, tirolinak, zubi tibetarrak, arku-tiroa, zuhaitzetan eskalatzea, itxurazko borrokak (pinturarik gabe)… Bisitatzen gaituzuen sasoiaren, zuen denboraren eta zaletasunen arabera antola dezakezue goiz edo arratsalde pasa ederra, abentura berriei ekiten edo gustuko dituzuen jarduerak egiten.\n– Amorebieta-Etxano eta Garai arteko ibilbidea zaldiz. Inguruak beste ikuspegi batetik ezagutzeko. Durangaldean zeharreko ibilbide zirkularraren etapa bat da, Ibaizabal ibaiaren bi bazterrak hartzen dituena.\n– Bazkalosterako, berriz, Tuk Tuk garraio berezi batean ibilalditxoa egiteko aukera ere badugu. Ordubete inguruko 4 ibilaldi ditugu aukeran.\n– Arratsalderako, Elorrion bisita gidatua egin daiteke, edo Durangon mitologiari buruzko bisita gidatua. Herri horien ezaugarri berezi batzuk ezagutzeko aukera izango dugu, oso modu atsegin eta lasaian.\nEguna amaitzeko, bertako gastronomiaz gozatzeko hainbat leku aurkituko ditugu eskualdeko edozein herritan.\nHirugarren egunerako aukerak\nEgun osorako bi esperientziaren artean aukeratu ahal izango dugu:\n– Baserri giroa\nBereziki hiriguneetan bizi zaretenontzat oso erakargarria izan daiteke baserri giroa sakonago ezagutzea. Belaze bisitak aukerak euskal baserriko bizimodua eta baserritarren ofizioa ezagutzeko aukera emango dizue baserria bera, baratzea eta ukuilua ezagutuz, bai eta animaliak gertutik sentitzeko esperientzia ere. Bisitaren amaieran, bertako produktuak dastatzeko aukera ere eskaintzen dute.\nArgiñetako nekropolia bertatik bertara dagoenez, ezin utzi bisita egin gabe.\n– Egun batez artzain\nEta landa-eremuan murgilduta, ez al duzu inoiz pentsatu artzain izatea zer ote den? Artaldea hartu eta mendian gora abiatzea… Ba badaukazu bertatik bertara ezagutzeko aukera. Artzainaren egunerokoa partekatu ahal izango duzu, bere zeregin guztiekin: ardiak jetzi, artaldeari eskuz jaten eman, eta artzain-txakurra artaldea bideratzen ikusi. Gainera, azaro aldean hurbiltzen bazarete, bildotsak jaiotzen hasten diren sasoian, biberoiaz elikatzeko aukera ere izan dezakezue. Ekaina aldean, berriz, artilea moztuko diezue.\nEtxerako bidean, seguru, eta hurrengo egunean ere, hainbat anekdota eta bitxikeria izango dute lagunartean kontatzeko. Asteburu ederra izateak asteari hobeto ekiten laguntzen du, dudarik gabe.\nNext PostAnbotoko Mari eta Durangaldea


Negoziazio kolektiborako tresnak eskatu dizkio LABek Euskal Elkargoari | Negoziazio kolektiborako tresnak eskatu dizkio LABek Euskal Elkargoari – iparraldekohitza\niraila 13, 2018\nNegoziazio kolektiborako tresnak eskatu dizkio LABek Euskal Elkargoari\nElkarretaratzea egin zuen atzo LAB sindikatuak Euskal Elkargoko egoitzaren aitzinean, eta Jean Rene Etxegarairi zuzendutako gutuna helarazi zuen, ipar Euskal Herri mailako negoziazio kolektiborako tresnak sortzeko. Dozena bat pertsona elkartu ziren ekimena babesteko, Hurbil ditzagun erabaki guneak! lelopean.\nBi aldarrikapen nagusi ditu LABen eskaerak. Lehena, Ipar Euskal Herri mailako eremu sozioekonomiko iraunkor bat sortzea. Gaur egun, datu guziak Pirinio Atlantikoetako departamendu mailakoak dira eta kasik ezinezkoa da Ipar Euskal Herriko egoeraren berri jakitea -langabeziaren datuak, sindikatuen ordezkaritzak…-. Halaber, Euskal Elkargo mailako batzorde parekide bat nahi du sindikatu abertzaleak, Frantziako Lan Kodeak 2014tik baimentzen duen gisan. Hori lortzeko bidean, Ipar Euskal Herri mailako ordezkaritzaren datuak eskuratzeko lan egin dezan eskatu dio elkargoari.\nFuntzio publikoko langileentzat ere badu proposamenik LABek: Ipar Euskal Herri mailako kudeaketa zentro bat sortzea -gaur egun, departamendutik kudeatuak dira Ipar Euskal Herriko herriko etxe gehienetako funtzionarioak-. “Hori ahalbidetzeko legedia aldatu bitartean, herriarteko batzorde tekniko parekide bat sortzeko eskatzen die LABek Euskal Elkargoko hautetsiei, 50 pertsona baino gutxiagoko egituretako agenteentzat”, idatzi du sindikatuak Etxegarairi helarazitako gutunean. Zentzu horretan, Euskal Elkargoak eskumen sozial guziak bere egitea nahiko luke, ardura hori departamenduari utzi gabe, elkargoak berak kudea ditzan bere agenteak. “Ipar Euskal Herria dituen 300.000 biztanleak kudeatzeko gai bada, gai izan beharko luke bere agenteen afera tekniko eta administratibo guziak kudeatzeko, lurraldearen errealitatearen arabera prestatzeko, eta gisa horretan, hurbileko eta kalitatezko zerbitzu publiko hobe bat eskaintzeko”.


KATU JENDEA | Elkar Argitaletxea KATU JENDEA – Elkar Argitaletxea\nAutorea: Eider Rodriguez Martin\n“Arazoa ez da edertasuna. Nik eder izaten jarraitzen baitut. Arazoa da ni, dagoeneko, ez naizela ehiztariak muturka jar ditzakeen ehizakia. Nor da kaiola batean dagoen erbia tiroz hiltzeko irrika duen ergela? Nork eraman nahi du horrelako erbi bat elkartera? Hori ez da dibertigarria. Ehiztariek jolas egin nahi dute, hemen eta han usaindu, txakurrek diotena entzun, tiro egin aurretiko izerdia sentitu, belar izpi baten atzean itzal bat, zaunka urduriak, eskopeta jaso, begi bat itxi eta tiro egin: plastiko errearen usaina, erbia oraindik taupaka, “hirugarrena!”. Ehiztariek, beste ehiztarienekin kontrastean estimatzen dituzte beren piezak”. Ondoz ondoko lursailetan bizi diren andre-gizon bakarti bi, euren katuen harremanek elkartuak; eroritako hagin baten ondorioz eskolako lagun ahaztuarekin topo egitera beharturiko erizaina; oporrak gurean pasatzera datorren haur sahararrak etxekoen artean eragindako aztoramena; bi lagun errepidean, berriketa axolagabean; Parisen aberats izatera jolasten diren neska gazte parea… Hemen eta gaur giroturiko zazpi istorioetan barrena, gizon-emakumeen sentimendu esan gabeko eta ahultasun ezkutuetan arakatzen du Eider Rodriguezek: desiraren zirrikituak, edertasunaren on-gaitzak, diruaren morrontzak, sexualitatearen ernetzea, ilusioen itzaltzea… Lurralde lanbro-tsuetan mugitzen dira ipuin hauek, luma bisturitzat harturik, kontaturikoa bezain inportatea dutelarik isildurikoa.


Hiru atxilotu Barrikako hainbat etxebizitzatan lapurreta egiten ahalegintzeagatik . El Correo\nZerbitzuz kanpo zegoen agente batek ohartarazi zituen lankideak atxilotuen jarrera susmagarria irudituta\nOstiral gaueko bederatziak laurden gutxiagotan, zerbitzuz kanpo zegoen ertzain batek hiru gizonezko ikusi zituen Barrikako Arriaga auzoko familia bakarreko etxebizitzen inguruan.\nHandik pixka batera, perimetroko hesia gainetik pasatu eta etxebizitza batera sartzen ahalegintzen ari zirela ikusi zuen. Ertzainak oihu egin zien eta ihes egin zuten, eta lankideei deitu ondoren etxebizitzatik berrehunen bat metrotara atzeman zituzten bi.\nSusmagarriek ez zuten identifikatzen zituen dokumentaziorik eta eskularruak zeramatzaten poltsikoetan. Biak atxilotu zituzten ondarearen aurkako delitu-saiakuntza leporatuta.\nHirugarren gizonezkoa handik ordu erdi batera lokalizatu zuten Sopelako metroaren geltokian, eta etxebizitzan lapurreta egiten ahalegintzeagatik atxilotu zuten. Hiru arrastatuek 20 urtetik 22 urtera bitartean dituzte, eta larunbat arratsaldean eraman zituzten epailearen aurrera.


2016ko Abadia Saria Moriarti Produkzioak ekoiztetxeak jasoko du - Artikulua - Gipuzkoa ETORKIZUNA ORAIN\n2016ko Abadia Saria Moriarti Produkzioak ekoiztetxeak jasoko du\nAitortu zaio ikus-entzunezkoen esparruan euskaraz egiten ari den ibilbidea eta, bereziki, euskarazko zinemari nazioartean bide bat ireki izana.\nAbbadia sariko epaimahaiak, tentuz aztertu ondoren bide ezberdinetatik proposatutako hautagaiak, aho batez proposatu dio Aldundiari 2016ko Abbadia saria ematea Moriarti Produkzioak zinema ekoizleari, aitortzeko ikus-entzunezkoen esparruan euskaraz egiten ari den ibilbidea eta, bereziki, euskarazko zinemari nazioartean bide bat ireki izana. Aldundiak ontzat eman du epaimahaiaren proposamena. Horrenbestez, Moriarti Produkzioak da 2016ko Abbadia sariaren irabazlea.\nSari ematea abenduaren 1ean egingo da, 19:00etan, Aldundiaren jauregian. Ekitaldian bertan azalduko ditu epaimahaiaren bozeramaile batek hautagaitza hau hobesteko izan dituzten arrazoiak. Aldundiaren partetik, Hizkuntza Berdintasuneko zuzendari Mikel Irizarrek zera adierazi du: “Oso pozik hartu dugu proposamena eta bere horretan ontzat eman. Ezaguna da ikus-entzunezkoen esparruan foru gobernu honek baduela egitasmo bat euskarazko sorkuntza sustatzeko, Etorkizuna Eraikiz ekimenaren baitan. Eta Moriarti etxeko taldea behin eta berriro ari da erakusten euskaraz eta baliabide mugatuekin egin daitezkeela ikus-entzunezko produktu duinak eta lehiakorrak. Adibide bikaina da”\nKide hauek osatzen dute Moriarti Produkzioak-en taldea: Jon Garaño, Xabier Berzosa, Aitor Arregi, Jose Mari Goenaga, Asier Acha eta Jorge Gil Munarriz. Eta beraiek ekoiztutakoak dira ‘80 egunean’, ‘Loreak’ edota bidean den ‘Aundiya’, gehi hainbat film labur, Kimuak zirkuituan bide egin dutenak.\nUrtero bezala artista gazte bat izango da sariaren egilea. Oraingoan Izaskun Alvarez artista oiartzuarra izan da aukeratua eta aurtengo berezitasuna da egileak propio egingo duela artelan bat sarituari egokitua.


Sare konpontzaileen plaza dela-eta – abotsanitz.eus\n1 uztaila, 2021 Ekonomia / Kultura\nHistorian arrantzaren eta emakumearen arteko harremanaz hitz egin zuen Aitzol Arroyok azken plenoan\nEmeki emakume elkarteak eta zenbait herritarrek egindako lanketaren ondoren, herriko hainbat leku emakumeen izenekin izendatzen hasi da Hondarribiko Udala aurten. Horietako bat Sare Konpontzaileen plaza izango da. Hermandade parean Zuloaga eta San Pedro kaleen arteko zabalguneari izen hori jartzea eztabaidatu zen ekaineko osoko bilkuran. Aho batez onartu zen proposamena, eta San Pedro egunean egin zen plaza berriaren inaugurazio ekitaldia.\nSare konpontzaileen plazaren proposamena dela-eta, Abotsanitzen zinegotzi Aitzol Arroyo Tumasek arrantzaren eta emakumearen arteko harremana jasotzen dituzten aurrekari historikoak bildu ditu. Jarraian irakurriko duzun testua zinegotzi guztiei banatu zitzaien, eta datozen egunotan zenbait kopia banatuko zaizkie Emekiri, Emekiren lanketan parte hartu dutenei, sare konpontzaileei eta Arrantzaleen Kofradiari.\nHONDARRIBIA ETA ARRANTZA. AURREKARI HISTORIKOAK\nBilkura honen aurretik zinegotzi guztioei banatu dizkizuegun testuan Hondarribiaren eta arrantzaren artean dagoen harreman historikoa laburbilduta dago. Testuak, gaiaz idatzi izan dutenen ikerketak ditu oinarri, baina emakumearen ezinbesteko lana nabarmendu nahi dugu, nahiz eta liburuetan oso txikia den emakumeari ematen zaion tartea.\nHistoriari errepaso azkar bat ematen badiogu, segituan konturatuko gara Hondarribiaren eta itsasoaren arteko lotura antzinarotik hona oso hertsitua egon dela.\nAsturiaga, lehen aipamenak\nOiasso baskoien itsas-hiriak Hondarribian zuen itsasoratzea. Asturiagako ainguralekuan topatu ziren Gipuzkoako lehen portu zantzuak.\nK.o. I. mendetik VIII. menderarte gutxienez erabilia izan zen ainguraleku gisa Higer lurmuturreko babesean dagoen Asturiaga, bertan agertututako anfora eta terra sigillata piezek baieztatzen dutelarik. Baina IX. eta X. mendeetan, normandoen edota bikingoen erasoaldiek, kostaldearen arriskua areagotu zuen, eta itsas-nabigazioaren eta komertzioaren beheraldi bat eman zen.\nXIII. mendean zehar, Kantauri itsasoko porturik garrantzitsuenetako bat zen Asturiaga. 1203 urtean Hondarribiak jasotako hiri-gutunean Asturiagako kaiaren lagapena zehazten zen:\nItem, concedo vobis illum portum de Astuniaga, quod sit semper vester, tali tamen pacto quod uno quoque anno detis pro illo portu quinquaginta marvotinos\nHistorikoki eta XII. mendetik aurrera, funtzio desberdineko hiru portu genituen Hondarribian. Asturiagakoa babes-portu gisa erabiltzen zen. Puntaleko portua, itsas-merkataritzara zuzendua zegoen. Eta Portukoa, Magdalenako errebalekoa, aldiz, arrantzarako.\nHasiera batean Asturiagakoa izan bazen garrantzitsuena, garai batetik aurrera Puntaleko kaiak hartu zion erreleboa. Izan ere, Puntalean kokatua baitzegoen Casa Lonja bezala ezaguna zen merkataritzarako lekua. Bertan ohikoak ziren Frantziako garia eta Herbeheretako ehunak, adibidez. Honen harira, Gaztelako Antso IV.a erregeak 1290ean honako erregalia eman zion Puntaleko lonjari:\nPor hacer bien e merced al concejo de Fuenterrabia e porque ese lugar mejor se pueble, tenemos por bien que todos los mercaderes que vinieren al puerto de Fuenterrabia de fuera a nuestros reinos e vayan e vengan salvos o seguros pagando sus derechos como pagaban en tiempo del Rey Fernando nuestro abuelo.\nAurtengo maiatzean 725. urteurrena bete da Hondarribiak, Gaztelako Koroaren defentsan, Hermandad de las Marismas (Urmaelen Ermandadea) federazioa osatu zuela Bermeo, Getaria, Laredo eta beste hainbat portu-herriekin batera. 1296 urtean adostu zuten harreman hori.\nOspakizun polita du aurten ere Done Pedro Itsas Gizonen kofradiak, 660. urteurrena, 1361ean sortu baitzuten.\nNafarroako Erresumaren portu garrantzitsuenetako bat izan zen Hondarribikoa, itsas-exportazio guztia, bertatik ematen baitzen. Hori horrela, historian geratu dira itsasoari lotutako zenbait gertakari, horien artean nagusienak 1521eko okupazioa eta 1524ko setioa. Hondarribia izan baitzen Nafarroako erresumako azken portua.\nXVI. mendearekin jarraituz, 1572an, Espainiako Filipe II.a erregearen aginduz Lonja Etxe zaharra eraitsi eta berri bat altxa zuten, erregeak San Filiperen baluartea eraiki nahi zuelako ondoko lurretan.\nMende horretan ere, amaiera aldean, aurkitzen dugu Magdalenako errebalearen lehen aipamena. Inguruko azalpen sakona ematen digu idatziak:\nHondarribiko hiribilduko arrantzaleen ohiko bizileku eta ontziratze-tokia, Magdalena ermitaren aurrean dute. Inguruan, altuera gutxiko 26 etxebizitza zeuden, solairu bat edo bikoak, egurra eta adreiluz osaturiko egiturak. Eraikuntza apalak dira, harresi-barruko (Alde Zaharreko) nobleen etxeekin alderatuta, non armarriak eta harlandua nagusi den.\nBeste deskribapen interesgarri bat Pedro Teixeira Albernasek utzi zigun, 1622 urtean:\nDesta villa y fuerça de Fuente Rabia ba la costa ynclinandose al setentrion dado fin con un cabo a que llaman del Higuer, que queda distante de la dicha villa una buena media legua, donde al abrigo del, en quinze y bente braças dan fondo los nauios para aguardar la marea y poder tomar la barra y puerto de fuente Rabia, que no hes de las de menos dificultad, por su poco fondo (…). Buelto el cabo del Higuer aze la costa una cala y surgidero que llaman puerto de Astubiaga ynclinadose del al mediodia, llabantandose una alta montaña, linpia de arboleda por la parte que la lava la mar, que llama de Gasquibel (…) el fin de la qual esta la entrada del famoso puerto del Pasaje.\n1638ko setioak ere bere itsas-gertakariak eduki zituen, adibidez, Puntaleko lonja bere osotasunean erre zutela.\nPortu auzoaren sendotzea\nPedro Olanoren gidaritzapean eta Juan Bautista Izaguirre, Jose Antonio de Imaz eta Dionisio de Arriolaren parte hartzearekin, Kofradiak kai bat eta kostako horma/harresi bat eraiki zuen 1767. urtean. Honen arrazoi nagusia urte horretan emandako hainbat ekaitz bortitz izan ziren, ikusirik arrantzaleen etxebizitzak arriskuan egon zitezkeela.\nXVIII. mendean eta, batez ere, XIX.ean, merkataritzaren gainbehera eman zen, Puntaleko lonjak abantaila geo-estrategikokiak galdu baitzituen (1841ean zerga-arantzelak kostaldera eraman ziren, eta trenak Irun hauspotu zuen garraio-hiri gisa).\nBaina, zeharka, arrantzaren eta Portu auzoaren gorakada bat ekarri zuen, arrainaren eskaria igo egin zelako industria kontserberei eta baporezko itsasontziei esker.\nGarai honetan ere, eta arrantzaren funtzionalitatea errazte aldera, Mariano Jose de Lascurainek diseinaturiko eta Francisco de Echavek egikarituriko ontziraleku bat eraiki zuten 1860. urtean, egun kai-zaharra gisa ezagutzen duguna.\nXIX. mende erdialdeko beste pasarte batek honela zioen:\nMagdalenako errebal zaharra, harresiz kanpo zegoena, zerbitzu instalaziorik gabea, arrantzaleen etxebizitza sinple batzuez betea. Mende osoan zehar udal boterearekin burrukan, azpiegitura minimo batzuk lortzeko, kasurako dendak, tabernak, Lonja Etxea, etab. Gatazka horien ondorio, lonja auzora ekartzea lortu zuten, 1866an eraikia izango zena Leandro Berrotaranen agindutara, Arrantzaleen hermandadea, alegia.\nEgungo egoera aztertuta, begi-bistakoa da Hondarribiko arrantza sektoreak garai hobeak bizi izan dituela. Baina XX. mendeari erreparatzen badiogu, herriko ekonomiaren zati oso handi bat itsasoarekin harremandua zegoen. Lehen sektorearen giharra arrantza zen eta Portua Auzoa bizkarrezurra. 1900 urtean 4.345 pertsona bizi ziren Hondarribian, horietatik 200 familiatik gora arrantzari esker bizi ziren.\nSarerik gabe, arrañik ez\nJakina denez, arrantzaleek sareen beharra zuten. Sareak huts egin ezkero, arrañik ez zegoen. Eta sarea eduki ahal izateko lan handia zegoen atzean. Astero-astero landu behar zen sarea, mantenu lan ezberdinak behar izaten zituen. Izan ere, kotoizko hari finak usteldu egiten ziren ur gaziarekin eta itsas-algekin kontaktuan, baina batez ere sarean harrapatuta geratzen ziren medusekin.\nSarea gurdi gainean, Portuko tana-toki kanpoaldean\nHori dela eta, sareen kontserbazioa tanatze, lehortze eta konpontze faseekin lortzen zen. Hasteko, sarea itsasoan murgiltzen zen eta berriz jaso alga, arrain edota medusak erretiratzeko. Behin hori eginda, gurdietan kargatzen zituzten eta Kofradiako tana-tokietara eramaten zituzten. Hemen hasten zen sarearen esentzia mantenduko zuen prozesua, tanatzea.\nEra erraz batean azaltzearren, tanatzea sarea tindatzea da, horretarako landare jatorria duen tanino substantzia erabiltzen zelarik. Helburu nagusia sarearen erresistentzia handitzea zen, mikrobioen erasoek eta ur gaziak sarea usteltzen baitzuten.\nTanatzeedo tindatze fasearen hasieran ura berotu egiten zen kaldera batean eta bertan gehitzen zitzaion tanino edo tindagaia. Behin substantzia disolbatua zegoela, kalderaren azpiko iturria ireki egiten zen eta likidoak tina goraino betetzen zuen. Tina horretan, sare zatiak murgilduko ziren minutu gutxi batzuk, tina goraino bete arte. Behin sarea ondo blaituta zegoela, ondoan zegoen harraska (pila) batera lekualdatzen zen, bertan tanatze fasean harturiko gehiegizko tindagaia askatzeko. Prozesu hau, behin eta berriz errepikatzen zen, sarea guztiz tanatuarte.\nTana-toki baten irudia (Constantino Virtoren ‘Arrantzaleak’ liburuan argitaratua)\nBehin tindaketa fasea amaituta, tana-tokian sarea gurdi batean kargatu eta espazio ireki batera eramaten zuten, Portu auzoan bertan, normalean Butron pasealekura. Bertan, lehortze fasea hasten zen. Kortxoen ertza alde batera jartzen zen eta berunen ertza beste aldera, zabal-zabal jarriaz, lehortzea azkartzeko.\nAzken fasea zen garrantzitsuena, sareak konpontzea, alegia. Eta nola ez, Hondarribian ere, emakumeak nagusi ziren sare konpongintzan.\nEsan bezala, emakumeak ziren sareak armatzen zituztenak. Sarearen osasunaz arduratzen zirenak. Hainbat testigantzengandik iritsi zaigunez, edozein barkuren sareak guztien artean konpontzen zituzten, elkartasuna zuten oinarri gisa.\nEmakume hondarribiarrak agiri historikoetan\nAsko idatzi izan da Hondarribiko arrantzari eta arrantzalei buruz, baina apenas ez da erreferentziarik emakumeen lanari buruz. Beste arlo askotan bezala, historiak emakumeak isilarazi edota itzalpean utzi izan ditu, baina zalantzarik ez da gizartearen, ekonomiaren eta herriaren izaeraren parte garrantzitsu izan direla. XVI. mendean badira hainbat aipamen emakumearen lanaz aritzen direnak, ez bakarrik saregintzaz, baita arrainaren manipulazioa, lehortzea, kontserba eta gazitze prozesuez.\nBadakigu ere XVIII. Mendean Hondarribiko emakumeek txardina saltzeko arazo ugari izan zituztela, Baionako gobernuari 1725eko gutun honetan zehazten den bezala:\nY es asi que al presente se alla la novedad, de que se les inpide a las mugeres de esta Ciudad, la introduzion y venta de la sardina de Galizia que llevan en zestas en la cabeza a, lo que se extraña y a vista de la franquesa y libertad que se tenido en la Benta de semejante sardina, como de lo demas comestible; por cuio motivo me beo presissado de suplicar a V.S. se sirva de continuarme sus favores, mandando que no se ponga estorvo en que en dicha Villa yntroduzqan en zestas y vendan las expresadas mugeres dicha especie de sardina.\n1749ko beste agiri batean, Mutrikutik Hondarribira zuzendutakoa, emakumeek kudeatzen zituzten sare moderno batzuen inguruan mintzo ziren:\nDesde que han oydo /que en Hondarribia/ ciudad por via de Francia han logrado unas redes de nueva invencion que se deben cerrar y abrir a manera de saco o cortina con anillas, deseando saber estas señoras que redes necesita una chalupa para sardinera y el precio.\nEmakumeak sareari konponketak egiten\nGutxi izanik ere, badira emakumearen lanaren erreferentziak. Hori gabe ere, ahoz ahokoari esker badakigu zein garrantzia izan duten emakumeek Hondarribiko arrantzaren sektorean. Baina tamalez, oraindik askotan entzuten den istorioa da itsasoa gizonen kontua bakarrik izan zela edo dela.\nARREGI, Mª Luisa; OLASKOAGA, Fermin eta VIRTO, Constantino: Arrantzaleak, Edita Argitaletxea, Hondarribia\nBENITO DOMINGUEZ, Ana Mª: Estudio histórico del puerto de Hondarribia, Servicio Central de Publicaciones del Gobierno Vasco, Vitoria-Gasteiz, 2010\nBENITO DOMÍNGUEZ, Ana Mª: Los puertos de Gipuzkoa y sus proyectos, Itsas Memoria. Revista de Estudios Marítimos del País Vasco, 7, Untzi Museoa-Museo Naval, Donostia-San Sebastián, 2012, pp. 11-50\nEMPARAN ORTIZ, José Ramón: El arrabal de la Magdalena: un barrio desconocido. Cofradía de Mareantes de San Pedro, Hondarribia.\nPORTU, Florentino: Hondarribia: Notas históricas y curiosidades, Ayuntamiento de Hondarribia, 1989


MUNDEKARRA: Urriak 16 SAIO PRAKTIKOA\nUrriak 16 SAIO PRAKTIKOA\nGaur, lehen saio praktikoa izan da eta ordenagailuak lehen aldiz erabili ditugu. Lehen saioa izan denez, irakasleak ikasturtearen hasiera honetan egingo duguna azaldu digu. Kasu honeta, bloga landuko dugu. Bloga lantzeko, bi blog mota egingo ditugu, bata bakarka eta bestea 4 ko taldeetan.\nBlog bat zer den badakigu, baina ez dakigu nola egiten den, beraz, blog desberdinak ikusten aritu gara klasean. Hainbat blog ikusi ditugu, irakaslearena, pasadan urteko ikasleena, Mundakako Eskolako bloga...\nBlogak begiratu ondoren, denek ideia orokor bat hartu dugu gutxi gora behera nolakoa nahi dugun gure bloga izateari buruz. Ondoren, banaka, blog-ekin dugun esperientzia eta hasiera honetan blogei buruz uste duguna esan dugu altuan.\nPublicado por Eneko Aretxabaleta Urkiza en 4:28\nEtiquetas: BLOGA, IKT, PRAKTIKAKO SAIOA\nUrriak 31 SAIO PRAKTIKOA\nUrriak 30 SAIO PRAKTIKOA\nUrriak 30 SAIO TEORIKOA\nUrriak 24 SAIO PRAKTIKOA\nUrriak 23 SAIO TEORIKOA eta SAIO PRAKTIKOA\nUrriak 17 SAIO PRAKTIKOA\nURRIAK 16 SAIO TEORIKOA


Mintzalagun programaren jende aurreko ekitaldia, gaur | El Diario Vasco\nCosta UrolaMintzalagun programaren jende aurreko ekitaldia, gaur\nMintzalagun programaren jende aurreko ekitaldia, gaur\nEuskaldun zahar eta berriak biltzen ditu Mintzalagunek.\nDV ORIO. Jueves, 9 noviembre 2017, 10:03\nUrola Kosta eskualdean abian dagoen Mintzalagun programak urtero egiten du jende aurreko ekitaldia ikasturtearen hasieran. Aurtengoa Orioko kultur etxean izango da gaur arratsaldean, 18:30ean hasita.\nTxan magoaren ikuskizuna\nTxan magoa aurkeztu beharrik ez dago Euskal Herrian, oso ezaguna bait da gure artean. Urteak daramatza magia-ikuskizunak egiten han eta hemen, bai haurrentzat eta bai helduentzat; eta gaur arratsaldeko Orioko saioan bere ikuskizun berria aurkeztuko du: 'Inpernutik natorren artista bat naiz ni'.\nSaioa Mintzalagun programan parte hartzen duten eskualde osoko ikasle eta euskaldun zaharren-tzat antolatu du Urola Kostako Udal Elkarteak. Beraz, lerro hauen bidez, euskara ikasten ari direnei eta euskaldun zaharrei bertaratzeko deia egien zaie.\nSaioaren ondoren, mokadutxo bat egiteko aukera izango dute min-tzalagunek.


Udal baratze parkean partzela bat eskuratzeko deialdia zabaldu du Udalak – Errenteriako Udala\nUneko orria Udal baratze parkean partzela bat eskuratzeko deia...\nUdalak berriki ireki du Errenteriako Baratze Parkeko 77 udal baratzeen erabilera lizentziak emateko deialdia. Lur-sailak Arramendi gainean kokatuta daude. Guztira 77 lursail dira: 30metro koadroko 42 baratze eta 60 metro koadroko 35 baratze, hain zuzen.\nErrenteriako Baratze Parkea, Gipuzkoako beste hainbat herritan bezala, Baratze Parke Sarean sartuta dago eta sare honen bitartez informazioa eta aholkularitza zerbitzua eskaintzen da, erabiltzaileen zalantzei erantzuteko, informazioa trukatzeko edota ekitaldiak anotlatzeko.\nBaratzeak erabiltzeko lizentziak urtebeterako emango dira eta gehienez, beste lau urte luza daiteke. Hartzaileak hainbat baldintza bete behar ditu eskaera egiteko, besteak beste, Errenterian erroldatuta egotea eta nekazaritzarako beste lursailik ez izatea.\nEskaerak aurkezteko epea martxoaren 20a arte izango da, egun hori barne. Interesdunek Zu! Udal arreta zerbitzura jo dezakete horretarako astelehen, asteazken eta ostiraletan 7:30etik 15:00ak arte, eta astearte eta ostegunetan 7:30etik 20:00ak arte.\nOnline egiteko aukera ere izango dute hala nahiago dutenek.


Proiektu honen aurkako borroka luzearen historia\nEz da atzo goizekoa Eitzaga auzoan eskandalua eragin duen zabortegiaren historia. 2011n ireki bazuten ere, bi hamarkada atzera egin behar da hasierara iristeko. Zaldibarko auzo honetako bizilagun asko aurretik ere kexu ziren bertan zeuden beste zabortegiengatik. Deskontrolatuta zeuden, denetarik botatzen zen bertan, herritarrek salatzen zutenez. Zabortegiak debekatzea lortu, eta ondoren kontrako bidea hartu zuen Udaleko bataila politikoaren errepasoa jarraian.\nEitzagako zabortegi honen aurkako borroka luzea izan zen. Azkenean, beldur guztiak egi bilakatu dira. (Argazkia: Dani Blanco)\nHorrela zegoen mendia, zabortegiaren aurretik. LKSren 2004ko proiektuan jaso zutenez.\nHorren jakitun, Zaldibarren hurrengo osoko bilkura tentsio handikoa izango da. Maiatzaren 23an, PPren bueltan dabilen Grupo Independientek (GI) eta Herri Batasunak mozioak aurkeztu dituzte zabortegi berriaren aurka, eta Eitzaga auzoan bizi den EAJko bozeramaile Pedro Bildosolak ere idazki bat aurkeztu du irekitzearen aurka. Zaldibarko Udalean EAJk eta PSEk 6 boto dituzte elkarrekin; GI-k 3 eta HB-k 2. Bildasola zinegotziak, ordea, alderdiaren diziplina hautsi du gai honetan eta EAJ-PSE tandema 5ekin geratu da, oposizioak gehiengoa lortuz. Honenbestez, Zaldibarko Osoko Bilkurak onartu du zabortegia martxan jartzeko Gobernu Batzordearen oniritzia baliogabetzea, zabortegia ez egiteko behar diren neurriak hartzea, udalerrian zabortegiak debekatzea eta nonbait obraren bat egiteko baimenak ematean, bertan sortutako hondakinak Berrizko hondakindegi amankomunatura eramateko baldintza jartzea. 1997ko urtarrilaren 30ean berriro ere osoko bilkuran indarrak neurtuko dituzte: Arau Subsidiarioan aldaketa egitea onartuko dute herrian zabortegiak debekatuz. Alkatea EAJko Blanca Onaindia da garai hartan.\nZaldibarko Osoko Bilkurak onartu du zabortegia ez egiteko behar diren neurriak hartzea eta udalerrian zabortegiak debekatzea\nIlegalizazio garaietan aurrera\nLizarra-Garazi garaiak iritsi dira, baita azkar pasa ere. Ondoren, ezker abertzalea legez kanpo utzi du Espainiako Alderdien Legeak. Horrek ondorio ugari ekarri ditu, baita esku artean dugun gaian ere.\n1998an Herri Batasunaren mozioa onartuko du Udalak zabortegiei buruz galdeketa egiteko Eitzaga, Sallabente eta Olarreaga auzoetan. Udalak ez du sekula herri galdeketa hura egin.\nEztabaidak jarraitu zuen PSEko eta GI-ko zinegotzien parte hartzearekin, eta azkenik bozkatu egin zuten. Emaitza: zortzi boto debekua altxatzearen alde EAJ/EA 5 (Igor Barrenetxea-Arando, Jose Ignacio Mendiolagaray, Nerea Garitagoitia, Jose Martin Garitaonandia eta Mertxe Aranburu), PSE-EE 2 (Angel Martin eta Javier Tera) eta GI 1 (Benito Paco); Batasunako 3 boto aurka (Gaizka Zabarte, Idoia Marin eta Jon Azagirre). Hor hasi zen zabortegia irekitzeko bidea indarra hartzen.\nOHARRA: Artikulu hau aste honetako ARGIAren erreportaje nagusiaren parte baten aurrerapena da\nKanal hauetan artxibatua: Zaldibarko zabortegiaren krisia | Politika | EAJ | Hondakinen kudeaketa Bizkaian


AEBetako interes tasak jaisteko presioa Ekonomia Finantzak\nAEBetako interes tasak jaisteko presioa\nJose Recio | | Truke politika, Politika ekonomikoa\nAste honetan Estatu Batuetako Erreserba Federalean (FED) itxarondako bilera egingo da eta bertan interes tasak jaitsi ahal izango dira. Hori da gutxienez AEBetako egungo presidentearen asmoa. Donald Trump nor ari den presionatzen neurri hori indarrean jartzeko. Nazioarteko ekonomiaren gainean hodei ilunak agertzen diren garaian eta Estatu Batuetan ekonomiaren errendimendu ona izan arren. Nolanahi ere, aste amaieran erabakia egongo da, modu batera edo bestera.\nAkzio merkatuetan eragin zuzena izango duen erabakia izango da. Bai Atlantikoko alde batean eta bestean, eta horietatik milaka eta milaka inbertitzaile txiki eta ertain egongo dira zain. Behar duten ala ez erabakitzeko ireki edo itxi posizioak ondare merkatu desberdinetan. Hain zuzen ere, mundu osoko izakinek egungo joera bihur dezaketen unean. Horrekin inbertsio estrategia aldatu beharko da eragiketak optimizatzeko.\nBestalde, esan beharra dago Estatu Batuetako Erreserba Federalaren (FED) erabaki horrek ere eragina izan dezakeela euro eremuko diru politikak. Ildo horretatik bada ere, interes tasak ez direla aldatuko adierazi dute dagoeneko, gutxienez datorren urteko lehen seihilekora arte. Datozen urteetarako euro eremuan hazkunde ekonomikoa izateko aukera txarrak direla eta. Diruaren prezioa azken urteetako mailarik baxuenean dagoen lekuan, hain zuzen ere,% 0koa. Hau da, diruak ez du ezertarako balio eta akzioen balioetan ere eragina duen zerbait da.\n1 Tasen igoera Estatu Batuetan\n2 Nola eragingo du burtsan?\n3 Efektu zertxobait bullish\n4 Indizeen joera aldaketa\n5 Defentsarako akzioak aukeratu\n6 Baloreak euroan ematea\nTasen igoera Estatu Batuetan\nZentzu horretan, gogoratu behar da Estatu Batuek 0,25 puntu igo dituztela interes tasak, % 2tik% 2,25era urtean zauden urtean. Interes tasak banku zentralek beren diru politika aurrera eramateko esku artean duten tresnarik indartsuenetako bat dira. Besteak beste, interes tasen igoerak inflazioa murrizteko eta moneta babesteko balio duelako, beste funtzio batzuen artean. Hortik dator Estatu Batuetako Erreserba Federalak aste honetan har dezakeen neurriaren garrantzia.\nEzin da ahaztu aldakuntza hori 27ko irailaren 2018az geroztik gertatu den lehena dela, Banku Zentralak 0,25 puntu igo zituen interes tasak,% 2ko mailetara iritsiz. Bada interes tasen jaitsiera puntu laurdeneko intentsitatean eraman liteke% 2ko mailetara itzultzeko. Intentsitate handiagoa duten ebaketak ez dira espero inbertitzaile txiki eta ertainek oso gaizki jaso ditzaketelako. Batez ere, atzeraldia finantza analistek espero zutena baino bortitzagoa izan daitekeela adieraziko lukeelako.\nNola eragingo du burtsan?\nInbertitzaile txiki eta ertainak gehien kezkatzen dituzten faktoreetako bat da neurri monetario honek ondare merkatuetan duen eragina. Ildo horretatik, badirudi denak ez duela oso eragin bortitza izango mundu osoko burtsako indize nagusietan. Agian epe laburrean mugimendu batzuk, erosleak edo saltzaileak, garatu daitezke datozen egunetan normaltasunera itzultzeko. Non, berriro ere, balioaren banku sektorea nazioarteko akzioetan izandako arrakastarik larriena. Urte horretan argi eta garbi atzeratu dira beste negozio segmentuen atzean, hala nola elektrizitatea.\nBestalde, azpimarratu behar da finantza sektorea prezio ia baxuenetan erakusten ari dela. Baina akats larria izan liteke posizioak irekitzea, haien prezioak momentuan baino are baxuagoak izan daitezkeelako. Ikuspegi horretatik, ezin da esan haien prezioak merkeak direnik egungo nazioarteko testuinguruan. Ez alferrik, asko daude konpondu beharreko galderak hemendik aurrera. Hori dela eta, urte amaierarako geratzen diren hilabeteetan gutxienez beren karguetatik kanpo egotea beste aukerarik ez da egongo.\nEfektu zertxobait bullish\nPrintzipioz, Estatu Batuetako Erreserba Federalaren interes tasen beherakadak eragina izan dezake neurrizko bullish kapital-merkatuetan. Baina iraupen oso mugatuarekin merkataritza saio batzuetara eta gutxi gehiagora murriztu daiteke. Estatu Batuetako tasen beherakada finantza analista nagusiek aurreikusten ez zuten intentsitatearekin izan ezean. Kasu horretan, zalantzarik gabe, informazio honetan adierazitakoaren oso bestelako eszenatokia gertatuko litzateke.\nBurtsetan urrezko araua dago, interes tasen beherakadak akzio merkatuen igoeraren alde egiten duela dioena. Beste arrazoi batzuen artean, badagoelako inbertsioak egiteko likidezia handiagoa aktibo finantzario desberdinetan. Horien artean, akzioen erosketa eta salmenta burtsan. Zein da, azken finean, inbertitzaile txiki eta ertainak interesatzen zaiena. Beste gogoeta tekniko batzuen gainetik eta, agian, burtsako balioen oinarrien ikuspuntutik ere bai.\nIndizeen joera aldaketa\nNolanahi ere, badirudi denak mundu osoko akzio merkatuetan buelta ematen ari dela adierazten duela. Goraxkatik beherantz joateko, garrantzi berezia duten zenbait adierazle azpimarratzen ari diren moduan. Aukera litzateke onurak jaso inbertsioak lurralde positiboan dituzten pertsonentzat. Batez ere, hurrengo udako oporren etorrera ikusita. Zalantzarik gabe, oso sentikorrak ez diren hilabete batzuk stock indizeen gorakada garrantzitsuak garatzeko. Ez bada kontrakoa, azken urteetan gertatu den bezala.\nBestetik, munduko ekonomia nagusietan dagoen moteltze argiarekin ere kontatu behar dugu. Oso bitxia da aurtengo lehen seihilekoan izakinak hain maila altuetan mantendu izana. Adibidez, Ibex 35 zutik dagoen lekuan 9.000 puntutik gora eta aurten birbalorizazio txikiarekin. Azken asteetan 9.400 eta 9.500 puntu inguru dituen erresistentziaren erorketak erori ziren arren.\nDefentsarako akzioak aukeratu\nFinantza analisten zati handi baten iritziz, badirudi denak adierazten duela azkenean beheranzko bidea akzioen merkatuetan ebazpena izan daitekeela. Hori dela eta, postuak hartzea aholkatzen dute defentsarako balio gehiago gainerakoetan baino portaera hobea izan dezaketela. Nolanahi ere, denak adierazten du beheranzko txanda egun, aste edo agian hilabete batzuetako kontua dela. Momentu zehatz horietatik garatu daitezkeen aldagai ugariren arabera eta mugimendu horien finantza merkatuetan intentsitatea zehaztuko dutenak izango dira.\nEzin da ahaztu ere estatu-ekintzak duela egun batzuk arte izan diren une gorenetan. A azpian goranzko joera hori 2013an hasi zen eta hori ez da igotzen utzi denbora tarte luze honetan. Prezioen konformazioan zuzenketa logikoak egin diren arren.\nBaloreak euroan ematea\nEuro bankuko biztanleek jaulkitako zor tituluen saldoaren urte arteko hazkunde tasa 2,3koa izan zen 2019ko apirilean, martxoan% 2,4koa zela, Espainiako Bankuak jakinarazi duenez. Bestalde, eta euroguneko biztanleek jaulkitako akzio listatuen saldo biziari dagokionez, tasa Urtearen hazkundea% 0,4tik jaitsi da erregistratuta 2019ko martxoan apirilean% 0raino.\nEuro-eremuko biztanleek zor-tituluen jaulkipen gordina 634,5 milioi euro izan zen 2019ko apirilean. Amortizazioak 650,8 milioi euro ziren eta jaulkipenak garbi -16,2 milioi euro. Euro-eremuko biztanleek jaulkitako zor tituluen zenbatekoaren urteko hazkunde tasa% 2,3koa izan zen 2019ko apirilean, martxoan% 2,4koa. Horrenbestez, epe luzerako zor-tituluek urte arteko aldakuntza-tasa interes-tasa aldakorrean% -1,8koa izan zen 2019ko apirilean, martxoan erregistratutako% -2,7ren aldean. Tasa Urtearen hazkundea% 0,4tik jaitsi da erregistratuta 2019ko martxoan apirilean% 0raino.\nArtikuluaren bide osoa: Ekonomia Finantzak » Politika ekonomikoa » AEBetako interes tasak jaisteko presioa\nNola inbertitu zilarrean?\nEuropan tasa baxuak lortzeko gordailuak


Abian da “Agur Etxebeste”, denon gogoan dagoen “Aupa Etxebeste” euskal komediaren jarraipena | Zinema | Pantaila handian\nYou are here: Home ∼ 2018 ∼ August ∼ 24 ∼ Abian da “Agur Etxebeste”, denon gogoan dagoen “Aupa Etxebeste” euskal komediaren jarraipena\nPublished by Kristina Zorita Arratibel on 24 August, 2018 | Leave a response\nEtxebeste, Patrizio Etxebesterana egin zuen eta egingo duen Ramon Agirre aktoreak azpimarratzen zuen prentsaurrekoan. “Oraindik orain kalean gelditzen naute pertsonai hura gogoratuz eta bigarren filma egiteko eskatuz“, zioen. Azken denboraldian, “bigarren hori izango dela esan eta denok pozez txoratzen” gehitu du. Izan ere, Irusoin ekoizetxeak eskatuta Asier Altunak eta Telmo Esnalek berriro ekin diote dirurik ez eta itxukeriaz etxean gordeta oporrak pasa behar zituen familiaren, Etxebestarren komeriei kontatzeari. “Agur Etxebeste!” filmaren gidoia Nagore Aranburu aktorearekin idatzi eta astelehenean hasiko dira errodatzen, duela 14 urte “Aupa Etxebeste” ahaztu ezin huraren bigarren zatia. “Handia” iritsi arte euskaraz egindako film ikusienaren bigarren parteari.\n“Agur Etxebeste”ko ekoizlea, zuzendariak eta aktoreak\nIruisoneko Iñaki Gómezek gogoratzen zuen 2004ko abuztuaren 20an hasi zutela “Aupa Etxebeste” arrakastatsu hura errodatzen. Euskaraz egiten zen lehenengoetariko komedia luzea. “Ba hain justu 14 urte geroago” martxan jartzen dute proiektu berria. Lehen pausua aurreko horren sortzaileak Asier Altuna eta Telmo Esnal barkura igoaraztea. “Bere garaian komentatu ziguten, baina orduan ez geniken nola heldu eta ez genuen gogo handirik“, esan du Telmo Esnalek. Bakoitzak bere proiektuetan murgiltzeko gogoa zuten. Horrela Zinemaldian aurkezteko “Dantza” bukatzekotan dago zarauztarra. “Azkenean, aurreko filman ematen zen pista bati heldu diogu. Filma bukatzen zen aditzera emanez Patrizio Etxebeste alkate bilakatzen zela“, eta hortik tira egin dute.\nElena Irureta, Iñaki Gomez ekoizlea, Ramón Agirre, Iban Garate eta Pako Sagarzazu\nPrentsari banatu dioten oharrean esaten zenez, Patrizio Etxebeste (Ramon Agirre) herriko alkate izendatzen dute. Baina “osasun arazoak” tarteko, Maria Luisa emazteak (Elena Irureta) hartuko du kargua. Estilo berezia emango dio udal gobernuari. Tartean izango dira Iñaki (Iban Garate) semea eta Luziano (Pako Sagarzazu) aita. “Aupa Etxebeste” filmean bezala Bergaran filmatuko dute gehienbat. Asier Altunaren herria “bolkatu” izana gogoratu eta eskertu du zuzendariak.\n“Aupa Etxebeste” (2005)ren fotograma bat\nAsier Altuna eta Telmo Esnalen lehen film luzea izan zen “Aupa Etxebeste”. Baita Iban Garatena. Eta hori gogoratu du Ibanek. Beste komedia batzuekin konparatuta, “egoera komedia bat da, ez dago hainbeste txisteetan oinarrituta”, aditzera eman du Asier Altunak. “Bigarren zatiak zailak izaten dira, baina gidoia lantzen jada gozatu dugu“, gehitu du. Bergaraz gain, Hondarribian, Irunen eta Oiartzunen filmatu ondoren, urriaren 2an bukatu dute errodajea eta gauzak ondo, hurrengo urtean estreinatuko da, ziurrenik “denon gozamenerako“.


Nafarroan 114 positibo atzeman zituzten atzo, horietatik lau gure lurraldean - Mendialdea - Erran.eus\nNafarroan 114 positibo atzeman zituzten atzo, horietatik lau gure lurraldean\nTtipi-Ttapa 2021-11-11 06:28\nAtzo lau positibo atzeman zituzten gure lurraldean, bana Areson, Leitzan, Igantzin eta Narbarten. Nafarroa osoko behin-behineko datuei erreparatuta, aldiz, atzo 114 positibo atzeman zituzten. Atzo, azaroak 10, sei pertsona ospitaleratu zituzten, ospitaleratuta zeudenetatik bi ZIUan sartu zituzten baina ez zen gaixorik hil.\nGure lurraldean pandemiaren hasieratik metatutako positiboak errepasatuz gero, atzo arte 743 dira Doneztebeko osasun eremuan (Malerreka+Bertizarana) atzeman dituztenak, 1.008 Elizondoko eremuan (Baztan+Urdazubi+Zugarramurdi), 622 Leitzako eremuan (Arano+Areso+Goizueta+Leitza) eta 1.281 Bortzirietan.\nNafarroa osoko datuei dagokionez, atzo, azaroak 10, 2.317 proba egin zituzten eta horietatik 114k positibo eman zuten (% 4,9)\nCOVID-19ak jota, atzo, azaroak 10, sei pertsona ospitaleratu zituzten, ospitaleratuta zeudenetatik bi ZIUan sartu zituzten baina ez zen gaixorik hil. Alta eta bajen balantzea egin ondotik, orain 34 daude ospitalean, horietatik 7 ZIUan.\nBirusak eragindako infekzioen intzidentzia metatuari dagokionez, 84.388 pertsonakoa da, eta heriotza kopurua 1.253koa.\nNafarroan 1.040.535 txerto eman dituzte oraingoz. Atzo, azaroak 10, 4.081 txerto paratu zituzten eta, oraingoz, 527.376 pertsonek hartu dituzte bi dosiak.